
ABSTRACT
 

Fenomen complex, sociologic şi juridic, adopţia este o modalitate de protecţie a intereselor superioare ale copilului, de soluţionare a problemelor familiale ale acestuia, dar poate fi o sursă de probleme familiale, dacă drepturile celor implicaţi în adopţie şi, mai ales, drepturile fundamentale şi interesul copilului nu sunt respectate.

Adopţia este instituţia juridică prin care se stabileşte o legătură de filiaţie între adoptator şi adoptat, precum şi legături de rudenie între adoptat şi rudele adoptatorului.

Legislaţiile naţionale reflectă atitudini diferite faţă de adopţie, determinate de tradiţiile familiale, concepţiile religioase, moravurile şi chiar istoria statelor. Majoritatea sistemelor de drept reglementează adopţia ca instituţie care permite stabilirea legăturilor de rudenie între adoptat şi adoptator şi consacră principiul potrivit căruia adopţia se realizează în interesul superior al copilului. Există state în care adopţia nu este reglementată (Vietnam, unele ţări din America de Sud) sau este interzisă (ţările musulmane, în care Coranul interzice adopţia). 
În raport cu efectele legale pe care le produce, adopţia poate fi:

▪ adopţie cu efecte restrânse (adopţie parţială/simplă), care nu presupune încetarea filiaţiei dintre părinţii biologici şi copil, atât din punct de vedere legal, cât şi din punct de vedere emoţional şi relaţional (când este posibil); adopţia parţială poate fi revocată numai în anumite condiţii;

▪ adopţie cu efecte totale (adopţie deplină), care presupune încetarea relaţiei de filiaţie dintre copilul adoptat şi părinţii biologici. Copilul adoptat şi familia adoptivă dobândesc toate drepturile şi responsabilităţile aferente relaţiei dintre copil-părinte. Datorită acestor circumstanţe şi mai ales datorită relaţiilor afective şi emoţionale pe care le implică construirea şi stabilitatea unei noi familii, adopţia totală este considerată pe viaţă. Desfacerea unei adopţii totale este extrem de rară şi se realizează numai în condiţii excepţionale.

Lucrarea prezintă aspecte legale referitoare la instituţia adopţiei naţionale în state membre UE şi în alte state ale lumii (condiţiile privind copilul adoptabil şi potenţialii adoptatori, procedura de adopţie, încuviinţarea şi efectele legale ale adopţiei, revocarea adopţiei, accesul la informaţiile privind originea/identitatea copilului adoptat).

I. REGLEMENTĂRI PRIVIND ADOPŢIA NAŢIONALĂ ÎN STATE MEMBRE UE

AUSTRIA

▪ Bază legală
Codul civil (art.178 – 185 a)

Legea federală privind protecţia tinerilor

Legile regionale referitoare la protecţia tinerilor

▪ Autorităţi competente în materia adopţiei
Potrivit art.24(1) din Legea federală privind protecţia tinerilor, autorităţile publice de protecţie a tinerilor au dreptul de a încredinţa copiii în plasament pentru adopţie, potenţialilor adoptatori. La nivel federal, procesul de adopţie intră în competenţa Serviciului public pentru protecţia tinerilor, iar la nivelul provinciilor, în competenţa serviciilor publice regionale pentru protecţia tinerilor. De asemenea, aceste autorităţi pot recunoaşte statutul de agenţii de plasament spre adopţie unor organizaţii/asociaţii non-guvernamentale. 
Toate cele 9 provincii federate au adoptat, în legile regionale, prevederi în acest sens. Majoritatea provinciilor limitează competenţa plasamentului spre adopţie în străinătate numai la autorităţile publice de protecţie a tinerilor. Fac excepţie 3 provincii – Oberösterreich, Salzburg şi Viena, care permit delegarea acestei atribuţii către organizaţiile/asociaţiile non-guvernamentale autorizate.
▪ Copiii adoptabili

Întrucât, în mod tradiţional, adopţia a fost şi este considerată ca o modalitate prin care părinţii fără copii dobândesc un succesor pentru numele şi averea lor, legea nu prevede, pentru copilul adoptabil, multe restricţii legate de vârstă, naţionalitate sau de alte caracteristici.

Adopţia are ca rezultat stabilirea unei descendenţe legitime, iar copilul adoptat este considerat ca şi copil născut în cadrul căsătoriei; tatăl biologic îşi poate adopta copilul născut în afara căsătoriei; bunicii îşi pot adopta nepoţii.

▪ Condiţii referitoare la potenţialii adoptatori
- Statut civil. Poate adopta orice persoană care are capacitate legală de exerciţiu şi care nu a depus un jurământ de celibat (“a promis în mod solemn să nu se căsătorească” - preoţi catolici, călugări, călugăriţe). 
Adopţia poate fi făcută de o singură persoană sau, în comun, de cuplurile căsătorite heterosexuale şi, din 2013, şi de cuplurile homosexuale. De regulă, soţii pot adopta un copil numai în comun. Excepţii: copilul unuia din soţi urmează a fi adoptat de celălalt soţ; unul dintre soţi este declarat legal incompetent; cuplul adoptator a trăit separat mai mult de 3 ani; în cazuri similare grave.

Nu pot adopta persoanele care răspund oficial de administrarea proprietăţii copilului.

- Vârsta. Tatăl adoptator trebuie să aibă vârsta de 30 de ani, iar mama adoptatoare, 28 ani. În cazul în care cuplul adoptă un copil în comun sau dacă o persoană adoptă copilul soţului/soţiei, limita de vârstă nu are aplicabilitate.

Diferenţa de vârstă dintre soţii adoptatori şi adoptat trebuie să fie de 18 ani. În cazul în care adoptatul este copilul biologic născut în afara căsătoriei al unuia din soţi sau are legături de rudenie cu adoptatorul, este suficientă o diferenţă de vârstă de 16 ani. 

Deşi legea nu prevede o limită de vârstă pentru adoptatori, s-a constatat că este puţin probabil ca persoanele care au depăşit vârsta de 40 de ani să îndeplinească condiţiile necesare pentru o adopţie efectuată în interesul copilului. 
Legea regională privind protecţia tinerilor din provincia Vorarlberg permite adopţia numai dacă diferenţa de vârstă dintre copil şi potenţialul adoptator este similară cu cea dintre copil şi părinţii săi biologici (art.23).

Legea nu conţine dispoziţii referitoare la criterii religioase, de rasă sau culturale. 
Totuşi, în practică, aceste criterii sunt luate în consideraţie pentru asigurarea promovării interesului superior al copilului. De exemplu, Legea regională privind protecţia tinerilor din provincia Oberösterreich prevede că, pentru adopţie, trebuie luate în considerare afilierea lingvistică, religioasă şi culturală a copilului.

▪ Etapele procedurii de adopţie

- Înregistrarea copilului adoptabil. Mama sau părinţii biologici care doreşte/doresc să dea un copil spre adopţie, se adresează în acest scop Serviciului pentru protecţia tinerilor. În acest moment, părinţii biologici trebuie să se decidă asupra tipului de adopţie (secretă, semi-deschisă sau deschisă).

În cazul unui copil abandonat, dreptul de a-l reprezenta şi îngriji revine Serviciului pentru protecţia tinerilor.

Procedura de adopţie poate începe după minimum 8 săptămâni de la naşterea copilului.

Potenţialii adoptatori trebuie să se înregistreze la Serviciul pentru protecţia tinerilor, care are competenţa alegerii celor mai potrivite persoane pentru adoptarea unui copil.

- Participarea la cursuri de pregătire nu este obligatorie.

- Aptitudinea de a adopta a potenţialilor părinţi adoptivi. Este evaluată de Serviciul pentru protecţia tinerilor. În cazul în care consideră că potenţialii părinţi adoptivi sunt potriviţi, Serviciul poate emite un certificat de tutore, în baza căruia copilul urmează să trăiască împreună cu potenţialii părinţi adoptivi pe o perioadă cuprinsă între 6 şi 12 luni. 

- Încheierea contractului de adopţie. După expirarea acestei perioade, între potenţialii adoptatori şi minorul care urmează a fi adoptat, reprezentat de părinţi/mamă sau de autorităţi federale/regionale, se încheie un contract de adopţie.
Pentru a căpăta forţă juridică, contractul trebuie validat de tribunal, după verificarea îndeplinirii standardului de adopţie prevăzut de art.180-a.1 din Codul civil: “Adopţia trebuie aprobată dacă există sau urmează a fi construită o relaţie echivalentă cu relaţia dintre părinţi şi proprii copii. Adopţia trebuie să servească interesului copilului, dacă adoptatul este minor. În cazul în care adoptatul a împlinit vârsta majoratului, trebuie să existe un interes motivat al adoptatorului şi adoptatului.”

Adopţia nu se aprobă în cazul în care ar aduce atingere intereselor copiilor biologici ai adoptatorului, îndeosebi dacă sunt puse în pericol creşterea şi educaţia acestora. Nu sunt luate în consideraţie alte dezavantaje economice aduse de adopţie copiilor biologici ai adoptatorului, cu excepţia cazului în care adoptatorul acţionează cu singura/predominanta intenţie de a provoca daune copilului său biologic (Codul civil, art.180-a.2).
- Validarea contractului de adopţie şi hotărârea judecătorească de adopţie. Pentru finalizarea adopţiei, adoptatorul şi adoptatul trebuie să semneze un contract care trebuie validat de tribunal. Dacă acest contract este aprobat, adopţia îşi produce efectele la data stipulată în contract. În cazul în care copilul este minor, contractul este semnat de tutore sau de părintele biologic reprezentat de autorităţile publice de protecţie a copilului.

Înainte de aprobare, tribunalul audiază: copilul (dacă are cel puţin 5 ani); părinţii biologici ai adoptatului (dacă acesta este minor); asistenţii maternali sau conducătorul instituţiei sociale în care trăieşte copilul în momentul adopţiei; autoritatea publică de protecţie a tinerilor.

Potrivit art.180-a din Codul civil, tribunalul emite un aviz scris, împreună cu hotărârea de aprobare, prin care motivează promovarea, prin adopţie, a interesului superior al copilului.

- Consimţămintele necesare pentru pronunţarea hotărârii judecătoreşti de adopţie. Potrivit legii, este necesar consimţământul: părinţilor biologici ai copilului; soţiei adoptatorului; mamei adoptatului. 
Consimţământul acestora nu este necesar dacă: au calitatea de tutore (ar putea fi cazul mamei biologice sau mamei adoptatului); se află în imposibilitatea de a-şi comunica dorinţa; au domiciliul necunoscut de cel puţin 6 luni. La cererea adoptatorului/adoptatului, tribunalul poate renunţa la consimţământul prevăzut legal în cazul unui refuz nejustificat de a consimţi.  

- Procedura secretă şi anonimă a adopţiei; posibilitatea descoperirii originii. Legea permite atât adopţia secretă, cât şi adopţia deschisă. Părţile pot încheia un contract de adopţie care să conţină clauza conform căreia părinţii biologici şi-au exprimat acordul de a nu fi informaţi asupra persoanei adoptatorului. 

În practică, există 3 forme de adopţie: adopţia secretă (părinţii biologici nu ştiu nimic despre adoptatori, dar pot fi informaţi de autorităţile competente asupra evoluţiei copilului); adopţia semi-deschisă (părinţii biologici cunosc identitatea adoptatorului, dar li se interzice contactarea acestuia, fiind informaţi de autorităţile competente asupra evoluţiei copilului) şi adopţia deschisă (părinţii biologici cunosc identitatea adoptatorului şi pot stabili contacte cu noua familie a copilului lor).

În cazul adopţiilor secrete, interdicţia aplicabilă părinţilor biologici nu se aplică adoptatului. În orice moment, acesta are acces la registrul de stare civilă pentru a afla numele părinţilor biologici. 

▪ Efectele legale ale adopţiei
Prin adopţie, în cadrul familiei adoptatoare, adoptatul are aceleaşi drepturi legale de descendenţă ca şi copilul născut în cadrul căsătoriei. 

Cu toate acestea, prin adopţie nu se înlătură toate legăturile adoptatului cu părinţii biologici. În principiu, părinţii biologici au obligaţia de a-i asigura mijloace de întreţinere, zestre şi trusou (Codul civil, art.182-a.1). La rândul său, adoptatul adult are obligaţia de întreţinere a părinţilor biologici care nu se mai pot întreţine singuri, cu excepţia cazului în care aceştia şi-au încălcat grav obligaţia de întreţinere înaintea împlinirii de către acesta a vârstei de 14 ani (Codul civil, art.182-a.2). Aceste obligaţii sunt subsidiare celor similare care rezultă din relaţia dintre adoptator şi adoptat.

De asemenea, legile privind succesiunea continuă să fie aplicabile între părinţii biologici şi copii, deşi părinţii adoptivi au o anumită prioritate (Codul civil, art.182-b).

▪ Revocarea şi anularea adopţiei
- Revocarea. Hotărârea judecătorească de aprobare a contractului de adopţie poate fi revocată cu efect retroactiv ex officio sau la cererea uneia din părţi, din motive foarte grave (de exemplu, s-a descoperit că un contract de adopţie a fost semnat de o persoană legal incompetentă).

- Anularea. Tribunalul are obligaţia de a anula o adopţie – cu efect numai de la data anulării – în următoarele cazuri: una din părţi a fost atrasă să încheie contractul prin înşelăciune sau constrângere, dacă depune cererea de anulare în termen de un an de la descoperirea acestei cauze; ex officio dacă menţinerea adopţiei ar deteriora grav bunăstarea copilului; adoptatul solicită anularea adopţiei din cauza divorţului părinţilor adoptivi/anulării căsătoriei acestora sau dacă anularea este în interesul copilului ca urmare a decesului unuia din părinţii adoptivi; părinţii legali sau copilul care a dobândit capacitate de exerciţiu solicită anularea (Codul civil, art.184-a.1).

După intrarea în vigoare a hotărârii de anulare, părinţii biologici redobândesc toate drepturile parentale.

BELGIA

▪ Bază legală

Codul civil
 (Cartea I, Titlul VIII – Adopţia, Capitolul I – Dreptul intern, Capitolul II – Dreptul internaţional)

Codul judiciar
 (Cartea IV – Proceduri speciale, Capitolul VIII-bis – Adopţia)

Codul penal
 (Cartea II – Infracţiunile şi sancţiunile prevăzute pentru acestea, Titlul VII – Infracţiunile şi delictele contra familiei şi a moralităţii publice,  Capitolul X – Infracţiuni şi delicte privind adopţia)

▪ Competenţe de reglementare  în materia adopţiei

Reglementarea adopţiei intră parţial în competenţa statului federal şi parţial în competenţa Comunităţilor. 

Statul federal stabileşte:

- normele de drept civil, îndeosebi în ce priveşte statutul minorilor şi al familiilor şi, pe cale de consecinţă, în materia adopţiei;

- normele privind condiţiile de realizare a adopţiei (necesitatea hotărârii judecătoreşti de aptitudine, vârsta adoptatorilor, consimţământul, principiul subsidiarităţii etc.), conţinutul dosarului de adopţie, formele de adopţie şi efectele acesteia; 

- normele referitoare la naţionalitate, la accesul pe teritoriul naţional şi la sejurul străinilor pe teritoriul Belgiei.

Tribunalele pentru tineri au următoarele competenţe:

- de a judeca aptitudinea de a adopta a potenţialilor adoptatori şi gradul de adoptabilitate a copilului;

- de a se pronunţa asupra stabilirii adopţiei în Belgia, asupra conversiei şi a revocării unei adopţii simple, precum şi asupra revizuirii adopţiei unui minor (pentru persoanele majore adoptate, competenţa aparţine Tribunalului de primă instanţă).

Curtea de apel are competenţa soluţionării recursurilor împotriva oricărei hotărâri judecătoreşti în materia adopţiei pronunţată de tribunalele belgiene.

Comunităţile au competenţa de a fixa normele privind ajutorul, sprijinul şi asistenţa acordată potenţialilor adoptatori şi copiilor adoptabili. 

▪ Tipuri de adopţie: adopţia deplină şi adopţia restrânsă. 

▪ Condiţii privind potenţialii adoptatori
- Statut civil. Pot adopta un copil: cuplurile căsătorite heterosexuale sau homosexuale; doi parteneri înregistraţi (de sex diferit sau nu); doi parteneri de fapt (de sex diferit sau nu); o persoană singură.

- Vârsta. Persoanele care doresc să adopte un copil trebuie să aibă vârsta de 25 de ani şi să aibă cel puţin 15 ani mai mult decât adoptatul. În cazul adopţiei copilului unuia dintre parteneri, vârsta minimă a adoptatorului trebuie să fie de 18 ani, iar diferenţa de vârstă dintre adoptator şi adoptat de 10 ani. 
Vârsta potenţialilor adoptatori trebuie să fie de maximum 46 de ani (de la această regulă se poate face excepţie, în cazul adopţiei unor copii cu dizabilităţi).
- Consimţăminte. Dacă potenţialul adoptator, unul dintre potenţialii adoptatori sau adoptatul este căsătorit, în faţa tribunalului competent trebuie să-şi exprime consimţământul pentru adopţie soţul sau, după caz, partenerul.

- Aptitudinea de a adopta. Candidatul/candidaţii la adopţie trebuie să fie calificaţi şi apţi pentru a adopta. Este aptă pentru a adopta persoana care are calităţile socio-psihologice necesare. Aptitudinea trebuie confirmată prin hotărâre judecătorească pronunţată de tribunalul pentru tineri.

▪ Condiţii privind copilul adoptabil
- Vârsta. Copii cu vârsta de până la 18 ani pot face subiect al adopţiei restrânse (simple) sau depline. Pentru persoana a cărei vârstă depăşeşte 18 ani, este permisă numai adopţia simplă.

- Consimţăminte. Părinţii biologici pot consimţi la adoptarea copilului lor numai după 2 luni de la naşterea acestuia.   

Consimţământul părinţilor biologici/tutorelui legal al copilului sub 18 ani trebuie exprimat liber şi numai după ce au fost informaţi/informat cu aspectele legale şi efectele produse de un astfel de consimţământ. În acest sens, autorităţile cu competenţe în adopţia naţională au obligaţia de a oferi sprijin şi asistenţă părinţilor biologici/tutorelui legal.
Orice copil care a împlinit vârsta de 12 ani în momentul pronunţării hotărârii de adopţie trebuie să consimtă la adopţie. 
Consimţământul nu este necesar în cazul unei persoane lipsite de discernământ, al unei persoane aflate în stare de minoritate prelungită sau al unei persoane declarate interzise.
- Interesul superior al copilului. Orice adopţie trebuie să aibă la bază motive corecte şi, dacă aceasta vizează un copil, nu poate avea loc decât în interesul superior al copilului şi cu respectarea drepturilor fundamentale recunoscute de dreptul internaţional.
- Caracteristici familiale. Persoana pentru care s-a stabilit filiaţia maternă/paternă nu poate fi adoptată de mama sa/tatăl său. 
▪ Etapele procedurii de adopţie

Procedura de adopţie include următoarele etape:

- pregătirea potenţialilor adoptatori: este o obligaţie legală care constituie faza premergătoare pentru orice proces de adopţie; 

- contactarea organismului de adopţie autorizat pentru adopţie internă: după obţinerea certificatului privind participarea la cursurile de pregătire, candidaţii se adresează direct unui organism de adopţie agreat pentru adopţia internă. După verificarea compatibilităţii profilului candidaţilor cu profilul copiilor adoptabili, organismul de adopţie elaborează un proiect de adopţie care cuprinde o propunere de copil adoptabil. Candidaţilor li se prezintă apoi diferite elemente ale studiului psiho-medico-social realizat cu privire la copilul în cauză. Dacă aceştia sunt de acord, organismul de adopţie agreat pregăteşte candidaţii din punct de vedere psihologic, administrativ şi juridic pentru adoptarea copilului;

- pronunţarea adopţiei; cererea pentru pronunţarea adopţiei se depune la tribunalul pentru tineri competent teritorial. Tribunalul transmite dosarul la procuror, pentru aviz, şi solicită autorităţii competente realizarea anchetei sociale (pentru a se clarifica asupra aptitudinii candidaţilor de a adopta). După primirea avizului procurorului şi a raportului privind ancheta socială, potenţialii adoptatori sunt convocaţi pentru a lua la cunoştinţă informaţiile incluse în aceste documente.
Tribunalul verifică, de asemenea, dacă au fost exprimate consimţămintele prevăzute de lege. Ulterior, tribunalul se pronunţă prin hotărâre asupra adopţiei, iar Grefa tribunalului trimite hotărârea la ofiţerul de stare civilă competent teritorial pentru înscrierea imediată în registrele de stare civilă.

▪ Monitorizarea post-adopţie în cadrul adopţiei interne, se realizează de autoritatea cu competenţe în materie, în colaborare cu organismele agreate de adopţie.
▪ Efectele legale ale adopţiei
Numele copilului adoptat

- În cazul adopţiei depline: copilul adoptat dobândeşte numele tatălui adoptiv, dacă este adoptat de un cuplu format dintr-un bărbat şi o femeie; numele părintelui adoptiv dacă este adoptat de o persoană singură; numele unuia din părinţii adoptivi în cazul adopţiei de un cuplu format din persoane de acelaşi gen.

- În cazul adopţiei restrânse: părţile pot cere tribunalului ca cel adoptat să-şi păstreze numele, precedat sau urmat de numele adoptatorului, al bărbatului adoptator sau de numele unuia din părinţii adoptivi în cazul adopţiei de un cuplu format din persoane de acelaşi gen.  Dacă adoptatul are peste 18 ani, părţile pot solicita tribunalului ca nicio modificare să nu fie făcută în ce priveşte numele adoptatului. 

Drepturile succesorale

- Adopţia restrânsă. Adoptatul şi descendenţii acestuia îşi păstrează drepturile succesorale în familia de origine. Adoptatul are aceleaşi drepturi la succesiunea adoptatorului/adoptatorilor ca şi copii/descendenţii acestuia/acestora. Adoptatul nu are niciun drept asupra succesiunii ascendenţilor adoptatorului/adoptatorilor.

Adopţia nu produce de plin drept niciun efect în ce priveşte drepturile nobiliare.

- Adopţia deplină. Conferă adoptatului aceleaşi drepturi şi obligaţii care ar reveni copiilor biologici ai adoptatorului/adoptatorilor. 
Autoritatea parentală, tutela şi obstacolele la căsătorie
- Adopţia restrânsă. Adoptatorii sunt investiţi cu autoritate parentală faţă de adoptat. Dacă adoptatorii decedează sau se află în imposibilitate de a-şi exercita autoritatea parentală, în condiţiile prevăzute de Codul civil, se instituie tutela. În cazul decesului adoptatorilor, părinţii biologici ai adoptatului pot solicita replasarea copilului sub autoritatea lor.

Legăturile de rudenie care rezultă din adopţie se extind la descendenţii adoptatului. În consecinţă, căsătoria este interzisă: între adoptator şi adoptat/descendenţii acestuia; între adoptat şi fostul soţ/fosta soţie al adoptatorului; între adoptat şi fostul sau actualul partener al adoptatorului; între adoptator şi fostul partener al adoptatului; între copii adoptivi ai aceluiaşi adoptator; între adoptat şi copiii adoptatorului.

- Adopţia deplină. Persoana adoptată încetează să aparţină familiei de origine, deşi interdicţiile la căsătorie menţionate mai sus subzistă între adoptat şi familia sa de origine.

Copilul/copilul adoptiv al soţului sau partenerului adoptatorului nu încetează să aparţină familiei de origine a soţului/partenerului. Dacă acesta din urmă trăieşte, autoritatea parentală asupra adoptatului se exercită în comun de adoptator şi de soţul/partenerul său. 

▪ Asigurările sociale

Prestaţiile de asigurări sociale legate de adopţie sunt în principal, alocaţiile familiale şi indemnizaţia pentru adopţie, precum şi cele legate de asigurările de sănătate şi de concediul pentru adopţie.

▪ Conversia, revocarea şi revizuirea adopţiei
Conversia. Dacă hotărârea judecătorească pentru adopţia simplă a fost transcrisă în Belgia, adoptatorii pot depune o cerere de conversie în faţa tribunalului pentru tineri în scopul transformării acesteia în adopţie deplină. 

Conversia este posibilă numai dacă sunt îndeplinite toate condiţiile prevăzute de lege pentru adopţia deplină. 

Revocarea. Numai adopţia simplă este revocabilă pentru motive foarte grave, la cererea adoptatului, a adoptatorilor/adoptatorului sau a procurorului.

Adopţia deplină este irevocabilă.

Revizuirea. Revizuirea unei hotărâri judecătoreşti de adopţie este posibilă în cazul în care există indicii suficiente că o adopţie a avut loc ca urmare a răpirii, vânzării sau traficului cu copii. Revizuirea poate fi cerută de Ministerul Public sau de o persoană din familia biologică a copilului (de până la gradul 3). 

CEHIA 
▪ Bază legală

Legea familiei nr.94/1963

Legea nr.359/1999 privind protecţia socială şi legală a copiilor

▪ Autorităţile cu competenţe în materia adopţiei: Ministerul Muncii şi Afacerilor Sociale; autorităţile pentru protecţia socio-legală a copilului (autorităţile regionale şi municipale); instanţele judecătoreşti.

▪ Tipuri de adopţie. Legea prevede două tipuri de adopţie: adopţia simplă şi adopţia deplină. Diferenţa dintre cele două categorii este dată de posibilitatea revocării în cazul adopţiei simple. În rest, efectele juridice sunt aceleaşi, odată pronunţată adopţia, legăturile de rudenie/filiaţie cu părinţii biologici fiind întrerupte.

Adopţia simplă poate fi oricând transformată în adopţie deplină.

▪ Condiţii privind potenţialii adoptatori
Potrivit Legii familiei, un copil poate fi adoptat numai de persoane cu capacitate deplină de exerciţiu, al căror mod de viaţă garantează că adopţia se realizează în interesul copilului şi al societăţii.

- Statut civil. Pot adopta persoane singure sau cupluri căsătorite, care coabitează de cel puţin 3 ani.

Adopţia unui copil de către o persoană singură este posibilă în cazul în care copilul este adoptat de soţia părintelui biologic sau în cazuri excepţionale.

Nu sunt admise cererile depuse de: persoanele care au fost căsătorite de 3 sau mai multe ori (cu excepţia persoanelor văduve), mariajele anterioare fiind încheiate în principal din vina acestora; persoanele a căror lipsă de interes faţă de proprii copii poate fi demonstrată; persoanele ai căror copii se află în grija altora/au fost adoptaţi de alte familii; persoanele decăzute din drepturile părinteşti.

De asemenea, nu pot adopta: persoanele care au comis infracţiuni penale împotriva moralei sau infracţiuni care implică minori; persoanele ale căror condiţii materiale, sociale şi de locuit sunt improprii; persoanele care aparţin unui grup religios neînregistrat.

- Vârsta. Între vârsta adoptatorilor şi vârsta copilului adoptat trebuie să existe o diferenţă “adecvată”. Diferenţa de vârstă dintre adoptatorul de sex feminin şi copil trebuie să fie mai mare de 18 ani şi mai mică de 40 de ani.

- Starea de sănătate. Nu sunt admise cererile depuse de: persoanele care prezintă probleme serioase de sănătate care le-ar împiedica să-şi îndeplinească funcţiile de părinte (boli somatice sau tulburări psihologice, inclusiv tulburări de personalitate şi retard mental); persoanele faţă de care, din motive medicale, s-a lua măsura legală a limitării sau interzicerii încheierii de acte legale; persoanele care urmează un tratament împotriva dependenţei de alcool/droguri. 
▪ Condiţii privind copilul adoptabil
Pentru adopţia unui copil, este necesar consimţământul părinţilor (cu excepţiile menţionate la încuviinţarea adopţiei).

▪ Etapele procedurii de adopţie
- Evaluarea potenţialilor adoptatori se efectuează de autorităţile cu competenţe în domeniu, urmărindu-se aspectele menţionate la condiţiile privind potenţialii adoptatori.

- Stabilirea compatibilităţii (potrivirii) dintre potenţialii adoptatori şi copiii adoptabili se realizează numai de autorităţile publice, cu sprijinul organizaţiilor non-guvernamentale şi a specialiştilor externi.

- Plasamentul anterior adopţiei: este obligatoriu înaintea încuviinţării adopţiei şi are o durată de minimum 3 luni. 

Decizia de plasament este luată de autorităţile pentru protecţia socio-legală a copilului, cu respectarea condiţiilor referitoare la consimţămintele necesare prevăzute de lege.

Pentru asistenţii maternali, tutori şi alte persoane care au avut în îngrijire copilul pe care doresc să îl adopte, plasamentul anterior adopţiei nu este necesar, cu condiţia ca durata de îngrijire să fie de cel puţin 3 luni.

- Încuviinţarea adopţiei.

Înainte de a încuviinţa adopţia, instanţa aduce la cunoştinţa părinţilor adoptivi scopul, conţinutul şi consecinţele/efectele adopţiei, examinează documentele medicale referitoare la starea de sănătate a părinţilor adoptivi şi a copilului adoptat şi solicită opinia autorităţii pentru protecţia socio-legală a copilului. 
Pentru încuviinţarea adopţiei, este necesar consimţământul părinţilor biologici (chiar dacă aceştia sunt minori) sau al reprezentantului legal al copilului, precum şi al copilului capabil să înţeleagă consecinţele adopţiei.

Consimţământul părinţilor nu este necesar dacă: nu au manifestat interes faţă de copil, de o manieră permanentă, pe o perioadă de cel puţin 6 luni (nevizitarea copilului, neîndeplinirea obligaţiei de întreţinere a copilului în mod regulat şi voluntar); nu au manifestat niciun interes faţă de copil timp de 2 luni de la naşterea acestuia.
Neîndeplinirea acestor obligaţii trebuie certificată prin hotărâre judecătorească, pronunţată la solicitarea autorităţii pentru protecţia socio-legală a copilului (în calitate de tutore) sau a unuia din părinţii copilului.

De asemenea, consimţământul părinţilor biologici nu este necesar dacă aceştia consimt la adopţie în avans, fără a cunoaşte adoptatorul. Consimţământul în avans se dă, în scris, de către părintele care se prezintă personal în faţa instanţei sau a autorităţii pentru protecţia socio-legală a copilului. Consimţământul în avans poate fi dat numai la împlinirea de către copil a vârstei de 6 săptămâni şi poate fi revocat până în momentul plasării copilului în custodia viitorilor părinţi adoptive.
▪ Servicii post-adopţie

 Nu există un serviciu special pentru etapa post-adopţie. Un accent deosebit se pune pe cooperarea cu familia adoptivă în faza anterioară încuviinţării adopţiei, care poate opta pentru forme de sprijin/servicii oferite de sistemul general de servicii sociale pentru familiile care se confruntă cu probleme în relaţia cu copii (servicii disponibile până la împlinirea de către copilul adoptat a vârstei de 18 ani).

▪ Accesul la informaţiile referitoare la originea copilului
Au acces la aceste informaţii numai copiii adoptaţi care au împlinit vârsta de 18 ani. Cererea se adresează serviciilor de stare civilă. 
Nu sunt prevăzute limite de timp pentru păstrarea acestor informaţii.

DANEMARCA 
▪ Bază legală

Legea din 1972 privind adopţia

▪ Autorităţi cu competenţe în materia adopţiei

- La nivel central: Ministerul Familiei şi Afacerilor Consumatorului şi Comisia naţională pentru adopţii

- La nivel local: Departamentele guvernamentale regionale (care emit decretele de încuviinţare a adopţiei) şi comisiile mixte înfiinţate de Ministerul Familiei şi Afacerilor Consumatorilor, la nivelul fiecărui comitat. Formate dintr-un jurist, un asistent social şi un medic desemnaţi, pe o perioadă de maximum 5 ani de către minister, comisiile mixte au rolul de a aproba potenţialii adoptatori. 

- agenţiile de plasament pentru adopţie (organizaţii private autorizate de Ministerul Familiei); activitatea acestora este supravegheată de Comisia naţională pentru adopţii.
▪ Condiţii privind potenţialii adoptatori
- Statut civil. Pot adopta persoane singure sau cupluri căsătorite heterosexuale şi homosexuale. Cuplurile trebuie să fi trăit împreună o perioadă de cel puţin 2,5 ani.

- Vârsta: peste 25 de ani. Diferenţa de vârstă între potenţialii adoptatori şi copilul adoptabil trebuie să fie mai mică de 40 de ani.

- Alte condiţii: stare de sănătate fizică şi psihică bună care să permită realizarea interesului copilului; condiţii materiale şi economice corespunzătoare; să nu aibă cazier.

- Potenţialii adoptatori trebuie să fie în posesia unui certificat de atestare ca părinţi adoptatori (cu excepţia soţului care adoptă copilul celuilalt soţ sau a adoptatorului care este rudă apropiată/are legături speciale cu copilul sau cu părinţii acestuia).

- Reşedinţa. Potenţialii adoptatori trebuie să aibă reşedinţa legală pe teritoriul naţional.

▪ Condiţii privind copilul adoptabil

Copilul dat spre adopţie trebuie să aibă vârsta cuprinsă între 3 luni şi 18 ani.

La adopţie, este necesar consimţământul copilului care a împlinit 12 ani, cu excepţia cazurilor în care se consideră că exprimarea consimţământului ar aduce atingere interesului superior (al copilului). Consimţământul se exprimă personal, în faţa unui reprezentant al comisiei mixte/autorităţii desemnate în acest scop de Ministerul Familiei. Anterior exprimării consimţământului, copilului trebuie să i se aducă la cunoştinţă efectele legale şi de altă natură ale adopţiei.
În cazul unui copil sub 12 ani, sunt necesare informaţii referitoare la atitudinea copilului faţă de adopţie, în măsura în care sunt relevante în raport cu vârsta, gradul de maturitate şi cu alte circumstanţe specifice fiecărui caz în parte.
▪ Etapele procedurii de adopţie
- Evaluarea potenţialilor adoptatori: se realizează de comisiile mixte, conform unei proceduri administrative de evaluare a îndeplinirii, de către potenţialii adoptatori, a condiţiilor generale prevăzute de adopţie.

- Programul de pregătire pre-adopţie este obligatoriu pentru toţi solicitanţii care nu au adoptat anterior un copil. Durata programului este de o săptămână, plus o zi de sâmbătă/duminică.
- Realizarea de interviuri cu potenţialii adoptatori (de către membrii secretariatului comisiei mixte) pentru identificarea resurselor individuale ale potenţialilor adoptatori care să le permită adopţia unui copil. La sfârşitul acestei etape, se întocmeşte un raport de evaluare care se prezintă comisiei mixte, pentru decizie finală şi aprobare. Aprobarea se depune de potenţialii adoptatori la una din agenţiile guvernamentale pentru adopţie.

- Plasamentul anterior adopţiei. Fără aplicabilitate.

- Încuviinţarea adopţiei. Se realizează prin decret administrativ emis de Departamentul guvernamental regional. Potrivit legii, decretul este emis numai dacă adopţia promovează bunăstarea copilului, dacă potenţialii adoptatori doresc să crească/au crescut împreună copilul sau dacă există motive speciale pentru adopţie.

La încuviinţarea adopţiei, este necesar consimţământul ambilor părinţi biologici. Dacă unul din părinţi nu poate fi găsit sau din motive de sănătate/deficienţă mentală este incapabil să-şi exercite drepturile şi obligaţiile, este necesar numai consimţământul celuilalt părinte. Dacă ambii părinţi se află în una din situaţiile menţionate, consimţământul pentru adopţie se exprimă de reprezentantul legal al copilului. 

Condiţii privind consimţământul: acesta se exprimă în scris, în faţa reprezentantului comisiei mixte/autorităţii aprobate de Ministerul Familiei; anterior exprimării consimţământului, părinţilor/reprezentanţilor legali trebuie să li se aducă la cunoştinţă efectele legale ale adopţiei şi ale exprimării consimţământului; consimţământul pentru adopţie nu este acceptat înainte de împlinirea de către copil a vârstei de 3 luni; în cazul revocării consimţământului exprimat cu îndeplinirea acestor condiţii, adopţia se încuviinţează dacă, luându-se în considerare interesul superior al copilului, se apreciază că revocarea consimţământului nu este rezonabilă.

În cazul în care copilul se află în îngrijirea unei autorităţi pentru copii/tineret, este necesar consimţământul unei comisii sociale. La solicitarea acesteia, în condiţii speciale decisive pentru bunăstarea copilului, comisia mixtă poate permite plasarea copilului spre adopţie, chiar în absenţa consimţămintelor părinţilor.

Adopţia nu se încuviinţează dacă oricare din părţile chemate să consimtă la adopţie oferă sau primeşte plăţi/alte foloase, inclusiv compensaţii pentru pierderea unor venituri. Fapta oricărei persoane care, în calitatea de intermediar, plăteşte pentru a obţine consimţământul la adopţie se pedepseşte cu amendă sau închisoare de până la 4 luni.
▪ Efectele legale ale adopţiei

După încheierea adopţiei, între adoptatori şi copilul adoptat iau naştere relaţiile legale existente între părinţi şi copii. Simultan încetează relaţiile dintre copilul adoptat şi familia bioligică.

În cazul adopţiei unui copil vitreg, relaţia legală dintre copilul adoptat şi soţi/foştii soţi este identică cu relaţia existentă în cazul în care copilul a fost născut în cadrul căsătoriei.

În ceea ce priveşte numele copilului adoptat, au aplicabilitate dispoziţiile Legii privind numele personale.
▪ Revocarea adopţiei

Adopţia poate fi revocată de Ministerul Familiei, în cazul în care adoptatorii şi părinţii biologici ai copilului sunt de acord cu acest lucru, iar revocarea se face în interesul copilului. Dacă adoptatorii au decedat, la solicitarea părinţilor biologici, adopţia se poate revoca de Ministerul Familiei, dacă acest lucru este în interesul superior al copilului. În ambele situaţii, sunt aplicabile regulile referitoare la consimţământul copilului prevăzute la încuviinţarea adopţiei.

Adopţia poate fi revocată de instanţă dacă adoptatorul se face vinovat de aplicarea de rele tratamente asupra copilului, de neîndeplinirea persistentă a responsabilităţilor parentale sau dacă, pentru orice alte motiv, revocarea este considerată a fi în interesul superior al copilului.         

În cazul revocării adopţiei, legea prevede pentru copil următoarele elemente de protecţie:

- instanţa poate obliga adoptatorul să asigure întreţinerea copilului chiar după revocarea adopţiei;

- după revocare, copilul poate fi reintegrat în familia biologică, dacă acest lucru este în interesul său superior;

- în cazul revocării adopţiei unei persoane care a împlinit 18 ani, Ministerul Familiei sau instanţa poate decide reinstalarea relaţiilor legale cu familia de origine, dacă părinţii biologici îşi dau consimţământul în acest sens.  

▪ Accesul la informaţii referitoare la originea copilului
Persoanele adoptate majore au dreptul de a accesa informaţiile privind originea lor; pentru minori, acest lucru este posibil numai cu consimţământul părinţilor adoptivi.

Nu există o autoritate centrală care să păstreze toate documentele referitoare la adopţie, această obligaţie revenind agenţiilor şi autorităţilor implicate în adopţie.
Pentru furnizarea informaţiilor referitoare la identitate, este necesar consimţământul părinţilor biologici.
FINLANDA 
▪ Bază legală

Legea nr.22/2012 privind adopţia

Decretul nr.508/1997 privind consilierea pentru adopţii

▪ În Finlanda, există numai adopţie deplină, conform căreia, după încuviinţarea adopţiei de către instanţa judecătorească, legăturile dintre copil şi familia biologică a acestuia se întrerup, iar copilul adoptat şi familia adoptivă au toate drepturile şi obligaţiile legale prevăzute de dreptul familiei.
▪ Autorităţi cu competenţe în materia adopţiei

- La nivel central, Ministerul Afacerilor Sociale şi al Sănătăţii conduce şi îndrumă activităţile generale de planificare, supraveghere şi control referitoare la adopţie.
- La nivel local, instituţiile sociale publice municipale, precum şi agenţiile de adopţie autorizate de Ministerul Afacerilor Sociale şi al Sănătăţii.

- La nivel judiciar, tribunalul de primă instanţă, care se pronunţă prin hotărâre judecătorească asupra îndeplinirii condiţiilor legale privind adopţia.

▪ Condiţii privind potenţialii adoptatori

- Statut civil. Pot adopta atât persoane singure (inclusiv homosexualii), cât şi, în comun, cuplurile căsătorite heterosexuale şi homosexuale. Două persoane necăsătorite nu pot adopta în comun un copil.

În cadrul cuplurilor, un soţ poate adopta singur un copil numai dacă: adoptă copilul celuilalt soţ; adoptă propriul copil (care a fost adoptat de altcineva); soţul nu îşi poate exprima consimţământul din cauza stării de sănătate/a unui handicap.

- Vârsta. Potenţialii adoptatori trebuie să aibă vârsta de peste 25 de ani. În cazul cuplurilor căsătorite, este suficient ca unul din soţi să aibă vârsta de 25 de ani.
Legea prevede 3 situaţii în care se poate face excepţie de la această regulă, cu condiţia ca persoana care adoptă să fi împlinit vârsta de 18 ani: copilul în cauză este copilul soţului/soţiei; copilul este copilul său biologic care a fost anterior adoptat de altă persoană; dacă există motive excepţionale care să susţină adopţia (de exemplu, copilul a devenit orfan, şi un frate, având vârsta mai mică de 25 de ani, doreşte să îl adopte).
Dacă adoptatul este minor, diferenţa de vârstă dintre adoptat şi adoptator trebuie să fie de cel puţin 18 ani şi de cel mult 45 de ani. Adopţia poate fi încuviinţată, indiferent de diferenţa de vârstă legal prevăzută, în următoarele situaţii: adoptatul este copilul soţului/soţiei adoptatorului sau este copilul biologic al adoptatorului care a fost anterior adoptat de o altă persoană; între adoptat şi adoptator s-a stabilit o relaţie comparabilă cu cea dintre un copil şi părintele său biologic; există motive temeinice bazate pe interesul superior al copilului.
▪ Condiţii privind copilul adoptabil
În cazul minorilor, o condiţie obligatorie pentru adopţie o reprezintă consimţământul scris al părinţilor biologici. În cazul unei famei care abia a născut, consimţământul nu este considerat valid dacă aceasta nu a avut timp suficient pentru a se reface după naştere şi, în niciun caz, nu poate fi exprimat mai devreme de 8 săptămâni de la naştere.

Consimţământul părinţilor biologici nu este necesar dacă unul sau ambii părinţi nu poate/nu pot exprima un consimţământ valid din cauza stării de sănătate/a unui handicap sau dacă părinţii biologici nu sunt cunoscuţi.

Consimţământul trebuie semnat şi datat în faţa reprezentantului instituţiei publice municipale abilitate sau al agenţiei de adopţie autorizate şi înregistrat ca atare în documentele specifice. 

Anterior exprimării consimţământului, reprezentanţii autorităţilor locale/agenţiei de adopţie au obligaţia de a-i informa pe părinţii biologici asupra consecinţelor legale şi familiale ale adopţiei.

În cazul în care copilul are vârsta de peste 12 ani, acesta trebuie audiat pentru obţinerea consimţământului la adopţie. Adopţia nu poate fi realizată împotriva voinţei copilului dacă acesta refuză să îşi dea acordul. 
Nu este necesar consimţământul copilului de peste 12 ani care nu are discernământ.

De asemenea, autorităţile trebuie să ia în considerare opinia copilului sub 12 ani, care este suficient de matur.

Adopţia unei persoane majore poate interveni în situaţia în care, în perioada copilăriei, acesta a fost crescut şi îngrijit de persoana/familia care doreşte să-l adopte, iar adopţia nu a fost posibilă în perioada minorităţii acestuia.

▪ Etapele procedurii de adopţie

- Consilierea şi plasamentul spre adopţie.

O condiţie obligatorie pentru potenţialii adoptatori o constituie obţinerea certificatului de consiliere în vederea adopţiei, eliberat de autorităţile locale/agenţiile de adopţie autorizate. Certificatul este valabil 1 an.

Consilierea în vederea adopţiei include: verificarea îndeplinirii condiţiilor legale referitoare la eligibilitatea copilului şi a persoanei/familiei adoptatoare; plasarea copilului în familia adoptivă şi asigurarea legăturilor între adoptat şi adoptator înaintea adopţiei; verificarea rezultatelor plasamentului (succes sau eşec); urmărirea realizării tuturor etapelor necesare adopţiei până la finalizarea acesteia.

În procedura de plasare spre adopţie a copilului în familia potenţialilor adoptatori, trebuie respectate următoarele principii: copilul trebuie plasat la potenţialii adoptatori consideraţi ca având cele mai bune capacităţi de realizare a interesului copilului; copilul trebuie plasat într-o familie în care există doi părinţi, cu excepţia cazului în care există motive temeinice legate de interesul superior al copilului pentru ca acesta să fie plasat într-o familie mono-parentală; fraţii trebuie plasaţi în aceiaşi familie, cu excepţia cazului în care acest lucru este contrar intereselor copiilor; orice alt copil al familiei adoptatoare trebuie să fie mai mare decât adoptatul; dorinţele părinţilor biologici ai adoptatului referitoare la calităţile şi circumstanţele familiei adoptive trebuie luate în considerare.

- Încuviinţarea adopţiei se pronunţă, prin hotărâre judecătorească, de tribunalul de primă instanţă cu competenţă teritorială, pe baza cererii depuse de persoana/persoanele care doresc să adopte, însoţită de documentele care atestă faptul că adopţia se realizează în interesul superior al copilului. În cadrul procesului, instanţa are obligaţia de a audia orice persoană care poate furniza informaţii referitoare la adopţie.

Adopţia nu se aprobă în cazul în care este condiţionată de foloase materiale pentru oricare dintre cei implicaţi. Orice înţelegere încheiată între părţi pentru obţinerea de foloase materiale atrage anularea sau respingerea adopţiei.

▪ Efectele legale ale adopţiei. 
Copilul adoptat şi părinţii adoptivi au toate drepturile şi obligaţiile prevăzute de lege pentru părinţii şi copilul născut în cadrul căsătoriei.
- Dreptul de moştenire. Copilul adoptat are aceleaşi drepturi succesorale ca şi ceilalţi urmaşi ai adoptatorului. În cazul în care a fost adoptat de soţul părintelui biologic, iar acesta din urmă moare, este considerat în continuare urmaşul ambilor părinţi.

În ce priveşte părintele/părinţii biologic/biologici, în urma adopţiei acesta/aceştia pierd toate drepturile şi obligaţiile faţă de copilul încredinţat spre adopţie. 

- Numele adoptatului. Potrivit Legii privind numele, după încuviinţarea adopţiei, copilul adoptat dobândeşte numele adoptatorului sau numele comun al adoptatorilor. 
În mod excepţional, instanţa poate hotărî păstrarea numelui celui adoptat, dacă acest lucru este în interesul copilului.

- Religia adoptatului. Decizia de încuviinţare a adopţiei nu are nici un efect direct asupra religiei adoptatului. 

- Căsătoria între adoptator şi persoana adoptată. Potrivit legii, o persoană nu se poate căsători/nu poate înregistra un parteneriat cu ascendenţii sau descendenţii săi direcţi, şi nici cu fraţii sau fraţii vitregi. Deşi adopţia întrerupe toate legăturile legale cu familia biologică, adoptatul nu se poate căsători/înregistra un parteneriat cu un membru al familiei biologice. 

Un părinte adoptiv nu se poate căsători cu copilul adoptat. Cu toate acestea, adopţia nu constituie un obstacol absolut pentru căsătorie/înregistrarea unui parteneriat. Pe baza unor motive fundamentate, Ministerul Justiţiei poate acorda dispensă pentru căsătoria dintre un adoptator şi adoptat (Legea privind căsătoria, art.8, Legea privind parteneriatul înregistrat, art.2). În acest caz, efectele adopţiei încetează. 

▪ Revocarea adopţiei. Potrivit legii, adopţia este irevocabilă.

▪ Serviciile post-adopţie sunt oferite – copilului adoptat şi familiei adoptive - atât de autorităţile publice, cât şi de organizaţii private autorizate. 
În general, serviciile post-adopţie sunt prestate de asistenţi sociali, de psihologi cu experienţă în domeniu şi, la nevoie, de jurişti.

FRANŢA 

▪ Bază legală

Legea din 4 iulie 2005 privind reforma adopţiei

Codul civil (Cartea I – Persoanele, Titlul VIII – Filiaţia prin adopţie, Capitolul I – Adopţia deplină, Capitolul II – Adopţia obişnuită)

Codul de acţiune socială şi al familiilor (Cartea II – Diferite forme de sprijin şi de acţiune sociale, Titlul II – Copiii, Capitolul V – Adopţia)

Legea din 22 ianuarie 2002 privind accesul la informaţiile privind originea persoanelor adoptate

▪ Autorităţi cu competenţe în materia adopţiei
- Consiliul Superior pentru Adopţie, format din parlamentari, reprezentanţi ai statului, reprezentanţi ai consiliilor generale, magistraţi, reprezentanţi ai organismelor autorizate/abilitate pentru adopţie, reprezentanţi ai asociaţiilor de familii adoptive, persoane adoptate, un reprezentant al serviciului social de sprijin pentru emigranţi, un reprezentant al misiunii pentru adopţia internaţională, precum şi din personalităţi calificate (Codul de acţiune socială şi al familiilor, art.L148-1).

Consiliul emite avize şi face propuneri utile referitoare la adopţie, inclusiv la adopţia internaţională. Este consultat asupra măsurilor legislative şi regulamentare în domeniu. 

- Preşedintele Consiliului general departamental, Serviciile sociale departamentale de protecţie a copiilor şi Comisia de agrement răspund de procedura administrativă a adopţiei.

- Agenţiile pentru adopţie. Orice organism, persoană juridică de drept privat poate acţiona ca intermediar pentru adopţie sau plasament în vederea adopţiei minorilor de 15 ani. În acest scop, este necesară obţinerea unei autorizaţii prealabile pentru exercitarea acestei activităţi, eliberată de preşedintele consiliului general al departamentului în care urmează să plaseze minorii în cauză (Codul de acţiune socială şi al familiilor, art.L225-11).

- La nivel judiciar - instanţele judecătoreşti.

▪ Tipuri de adopţie: adopţia deplină şi adopţia restrânsă (simplă).

▪ Condiţii privind potenţialii adoptatori

- Statut civil. Pot adopta atât persoane singure, cupluri căsătorite hetero- şi homosexuale sau unul din soţi. În cazul cuplurilor căsătorite, condiţia este ca familia să se fi întemeiat de peste 2 ani şi soţii să nu fi fost separaţi în toată această perioadă. 

- Vârsta. Atât pentru cupluri, cât şi pentru persoanele singure, această vârstă trebuie să fie de peste 28 de ani. 

Nu există limită minimă de vârstă pentru un soţ doreşte să adopte copilul celuilalt soţ.

Diferenţa de vârstă între adoptat şi adoptator trebuie să fie de 15 ani, şi, de 10 ani dacă unul din soţi adoptă copilul celuilat soţ. În condiţii excepţionale şi justificate, instanţa poate încuviinţa adopţia, chiar dacă diferenţa de vârstă este mai mică decât cea prevăzută de lege.

▪ Condiţii privind copilul adoptabil
Sunt eligibili pentru adopţie: copiii ai căror părinţi biologici/consiliu de familie au consimţit legal la încredinţarea spre adopţie; copii aflaţi în îngrijirea statului (copii cu părinţi necunoscuţi, copii neglijaţi şi orfani) şi copii declaraţi abandonaţi (de către tribunal).

Pentru copiii sub 15 ani, adopţia este permisă numai dacă, o perioadă de minimum 6 luni, au trăit în familia potenţialilor adoptatori. 
Pentru copiii de peste 15 ani, este permisă adopţia deplină, cu îndeplinirea condiţiilor legale, în timpul minorităţii copilului şi în 2 ani după împlinirea vârstei majoratului, numai dacă acesta, anterior împlinirii vârstei de 15 ani a trăit în familia unor persoane care nu îndeplineau condiţiile legale pentru adopţie sau a fost subiectul unei adopţii simple. 

Consimţământul părinţilor biologici, aflaţi în deplinătatea facultăţilor mentale, trebuie exprimat liber, în scris, în faţa autorităţilor locale competente: grefierul şef al tribunalului în a cărui rază teritorială se află domiciliul/reşedinţa părinţilor/a persoanei care dă consimţământul; reprezentanţii Serviciului de protecţie socială a copiilor.

Consimţământul este dat de ambii părinţi în cazul în care filiaţia a fost stabilită. 
Este suficient consimţământul unui singur părinte dacă celălalt părinte: este mort; se află în imposibilitatea de a-şi manifesta voinţa; a fost decăzut din drepturile părinteşti. 

În cazul în care părinţii sunt necunoscuţi/şi-au pierdut drepturile legale părinteşti sau nu a fost stabilită filiaţia, consimţământul pentru adopţie este dat de consiliul de familie (grup desemnat de un judecător să decidă asupra situaţiei copilului, format din membrii familiei lărgite sau din persoanele care îngrijesc copilul). 

Dacă părinţii copilului/consiliul de familie au consimţit la adoptarea copilului încredinţându-l serviciului de protecţie socială a copilului/unui organism autorizat pentru adopţie, alegerea adoptatorului se face de tutorele copilului, cu acordul consiliului de familie.

Consimţământul exprimat în condiţiile legii poate fi revocat în termen de 2 luni. Dacă la împlinirea acestui termen consimţământul nu a fost revocat, părinţii biologici au posibilitatea de a solicita reîncredinţarea copilului.

În cazul adopţiei unui copil de peste 13 ani, acesta trebuie audiat pentru a-şi da consimţământul la adopţie.

▪ Etapele procedurii de adopţie

- Evaluarea şi certificarea potenţialilor adoptatori. Cererea de adopţie se adresează Preşedintelui Consiliului general departamental cu competenţă în raza teritorială în care îşi are domiciliul potenţialul adoptator. Odată cu cererea, potenţialul adoptator depune următoarele documente: copie după certificatul de naştere; cazierul judiciar; certificatul medical de atestare a stării de sănătate; orice document doveditor al stării sale materiale.

Potenţialii adoptatori sunt evaluaţi şi atestaţi în urma unei anchete realizate de funcţionarii cu competenţă în domeniu din cadrul Consiliului general. Evaluarea familiei este focalizată pe istoricul persoanei/familiei, pe condiţiile de viaţă, starea psihologică şi de sănătate a tuturor membrilor familiei, pe relaţia de cuplu, pe motivaţia adopţiei, pe experienţa parentală. 

O dată pe lună, potenţialii adoptatori participă la şedinţe de informare referitoare la procedura de atestare în adopţia naţională.
După finalizarea evaluării, se elaborează un raport de anchetă care se prezintă, spre analiză şi decizie, directorului Direcţiei de solidaritate şi acţiune socială.

În termen de 9 luni de la înregistrarea cererii, solicitanţilor li se notifică acordarea sau respingerea agrementului. Agrementul are o valabilitate de 5 ani.

- Identificarea familiei adoptive potrivite pentru un copil aflat în grija serviciului social/organism privat autorizat se face de către tutorele legal, cu acordul consiliului de familie pentru copiii aflaţi în grija statului, sau de către consiliul de familie de tutelă organizat la iniţiativa organismului autorizat.

- Plasamentul în vederea adopţiei se realizează prin încredinţarea efectivă la viitorii adoptatori a: copilului pentru care consimţământul la adopţie este valabil şi suficient; copilului aflat în grija statului; copilului declarat abandonat prin hotărâre judecătorească. 

Plasamentul în vederea adopţiei întrerupe orice posibilitate de reîntoarcere a copilului în familia de origine şi orice filiaţie cu familia biologică încetează. Dacă, din anumite motive, plasamentul încetează sau dacă tribunalul nu a încuviinţat adopţia, efectele plasamentului se anulează.
- Încuviinţarea adopţiei se realizează prin hotărâre judecătorească, la cererea persoanei/familiei adoptatoare. Pentru adopţia deplină, tribunalul poate examina cererea numai după expirarea unui termen de 6 luni de la depunere, perioadă în care copilul este dat în grija solicitantului, în plasament temporar.

Tribunalul verifică dacă sunt îndeplinite toate condiţiile legale, dacă adopţia se face în interesul superior al copilului şi dacă adopţia nu produce modificări negative în viaţa de familie a adoptatorului care are descendenţi.

Tribunalul poate încuviinţa sau respinge cererea de adopţie. De asemenea, poate pronunţa o hotărâre de adopţie simplă, chiar dacă cererea a fost pentru o adopţie deplină.

▪ Efectele legale ale adopţiei. În urma încuviinţării adopţiei depline, legăturile dintre copil şi familia biologică a acestuia încetează, iar copilul şi familia adoptivă au drepturile şi obligaţiile legale şi totale prevăzute de dreptul familiei. Copilul adoptat are aceleaşi drepturi succesorale ca şi ceilalţi urmaşi ai adoptatorului, iar dacă a fost adoptat de partenerul părintelui biologic şi acesta din urmă moare, este considerat în continuare urmaşul ambilor părinţi.

În urma adopţiei simple, se păstrează anumite legături cu familia biologică nu numai sub aspect legal, dar şi în ce priveşte relaţiile de familie şi emoţionale. Copilul poartă numele de familie al familiei biologice alături de numele de familie al familiei adoptive. De asemenea, copilul adoptat beneficiază, în familia biologică, de drepturile succesorale.

▪ Revocarea adopţiei poate fi determinată de cauze foarte grave. Revocarea poate fi făcută la cererea adoptatului cu vârsta de peste 15 ani sau a părintelui adoptiv/familiei adoptive. Dacă vârsta copilului adoptat este sub 15 ani, cererea de revocare poate fi făcută de familia biologică sau, în lipsa acesteia, de un alt membru al familiei lărgite, pe baza unor motive întemeiate.

După încuviinţarea revocării de către tribunal, efectele adopţiei încetează.

▪ Serviciile post-adopţie sunt oferite atât de autorităţile publice, cât şi de organisme private (organizaţii de adopţie sau asociaţii ale părinţilor adoptivi). Astfel:

- Centrul de adopţii - care reuneşte grupuri de familii adoptive, grupuri profesionale şi organizaţii autorizate - oferă sprijin, informaţii şi consiliere atât potenţialilor adoptatori, cât şi persoanelor/familiilor care au adoptat copii.

- Instituţiile publice, organizaţiile autorizate şi asociaţiile de părinţi organizează întâlniri periodice pe teme privind adopţia.

- Stabilirea de legături între adoptat şi adoptatori şi familia de îngrijire temporară sau, după caz, alte familii adoptive.

- Organizarea de întâlniri speciale legate de accesul la dosarul de adopţie.

▪ Accesul la informaţii referitoare la originea copilului
Cererea de acces la dosarul personal poate fi făcută de copilul adoptat (cu acordul părinţilor adoptivi), de reprezentantul legal al copilului adoptat, de adultul adoptat sau de succesorii acestuia în cazul în care acesta a decedat.

În cazul în care, în momentul naşterii copilului, mama solicită păstrarea secretului asupra identităţii sale şi a naşterii, informaţiile corespunzătoare se stochează la Biroul Consiliului Naţional pentru Accesul la Datele Personale din departamentul pe a cărui rază teritorială este încredinţat copilul.

Dacă minorul/persoana adoptată sau reprezentanţii legali ai acestuia/acesteia depun o cerere pentru obţinerea unor astfel de informaţii, se contactează mama biologică pentru obţinerea permisiunii de a dezvălui aceste informaţii. Dacă mama biologică a decedat şi nu a precizat în mod clar ca secretul să fie păstrat şi după moartea sa, Consiliul poate dezvălui identitatea mamei.

Nu există limită de timp pentru păstrarea documentelor.  

GERMANIA
 
▪ Bază legală 
Codul Civil 

Legea privind intermedierea adopţiei 

Legea privind procedura necontencioasa  

Legea privind reglementarea unor aspecte legale legate de adopţiile internaţionale şi evoluţia Legii privind intermedierea adopţiei.
▪ Autorităţi cu competenţe în materia adopţiei
Nu există o autoritate centrală cu competenţe în domeniul adopţiei. Adopţia se efectuează prin intermediul biroului local pentru tineret („Jugendamt”).  Biroul deţine evidenţa tuturor copiilor adoptabili pe plan local şi oferă servicii de asistenţă pentru desfăşurarea procedurii de adopţie. De asemenea, există şi agenţii independente care intermediază contactele dintre părinţii biologici şi potenţialii adoptatori.
La nivel judiciar, instanţele care încuviinţează adopţia sunt tribunalele pentru cauze de tutelă.  

▪ Conditii privind potenţialii adoptatori 
- Statut civil. Pot adopta: persoane singure (necăsătorite); cupluri căsătorite, care pot adopta numai în comun, cu excepţia cazului în care unul dintre soţi este declarat incapabil legal de a adopta/are sub 21 de ani; cuplurile de acelaşi sex (numai unul dintre parteneri poate adopta). 

Un copil nu poate fi adoptat de către părinţii săi legali. În mod normal, părinţii biologici sunt şi părinţii legali ai copilului. Legea prevede 2 excepţii de la această regulă: a) mama purtătoare este recunoscută ca mamă legală a copilului, iar mama biologică – cea care a donat ovulul, nu este mama legală a copilului şi, prin urmare, îl poate adopta; b) potrivit legii, tatăl legal al unui copil născut într-o căsătorie este soţul mamei; dacă tatăl biologic al copilului nu este soţul mamei, acesta poate adopta copilul dacă nu şi-a stabilit paternitatea faţă de copil (caz în care este tatăl legal al copilului, fie că este sau nu soţul mamei).

- Vârsta: minimum 25 de ani. În cazul cuplurilor căsătorite, vârsta minimă este de 25 de ani pentru unul din soţi, iar pentru celălalt, 21 de ani.

Legea nu prevede expres diferenţa de vârstă dintre copil şi potenţialii adoptatori. În practică, însă, această diferenţă nu poate fi mai mare de 40 de ani.
▪ Condiţii privind copilul adoptabil
Vârsta minimă la care poate fi adoptat un copil este de 8 săptămâni. 

Legea face distincţie între adopţia minorilor şi adopţia persoanelor majore. Astfel, adopţia unei persoane majore este permisă numai dacă se justifică din punct de vedere moral (de exemplu relaţia părinte-copil este deja stabilită între părinţii adoptivi şi persoana adoptată – art.1767 din Codul civil). 
▪ Etapele procedurii de adopţie

- Evaluarea potenţialilor adoptatori

Cererea de adopţie se adresează serviciului de adopţie din cadrul oficiului pentru tineret din raza teritorială în care domiciliază solicitantul sau unui liber profesionist autorizat. Cererea trebuie însoţită de certificatul medical de sănătate, de un document doveditor al veniturilor, de cazierul judiciar şi de copii ale actelor de identitate.

În procedura de evaluare, în cadrul căreia se organizează discuţii, consultări şi vizite la domiciliul solicitanţilor, un accent deosebit se pune asupra aptitudinii de a adopta (se examinează stabilitatea relaţiei din cuplu, concepţiile privind educarea şi disciplinarea copilului sau motivaţia dorinţei de a adopta).

Evaluarea potenţialilor părinţi adoptivi are două etape, în cursul cărora se verifică succesiv: capacitatea generală de a adopta un copil şi capacitatea de a adopta un anumit copil. 

- Plasamentul anterior adopţiei. Înainte de încuviinţarea adopţiei, copilul trebuie să îşi petreacă o anumită perioadă de timp în familia potenţialilor adoptatori.
Durata acestei perioade nu este prevăzută expres de lege, dar, în practică, aceasta depinde de vârsta copilului subiect al adopţiei. Scopul acestei încredinţări constă în stabilirea faptului că între copil şi adoptatori se poate dezvolta o relaţie părinţi-copii corespunzătoare. 
Pentru cazurile de adopţie în care adoptatul şi adoptatorul sunt rude de până la gradul 3, nu este necesar plasamentul anterior adopţiei.

- Consimţământul pentru adopţie

Pentru adopţie, este necesar consimţământul ambilor părinţi biologici, indiferent de starea civilă a acestora. Consimţământul părinţilor biologici poate fi exprimat numai după împlinirea de către copil a vârstei de 8 săptămâni.

Dacă adoptatul are vârsta de peste 14 ani, acesta îşi poate exprima consimţământul pentru adopţie, în prezenţa reprezentantului său legal. Consimţământul pentru adopţia unui copil sub 14 ani sau al unui copil declarat legal incapabil se exprimă de reprezentantul legal al acestuia. 

Dacă părinţii nu sunt căsătoriţi şi dacă nu există o declaraţie privind custodia comună asupra copilului, tatăl biologic îşi poate exprima consimţământul pentru adopţie chiar înainte de naşterea copilului. Dacă tatăl biologic depune o cerere pentru custodia copilului, instanţa se pronunţă asupra adopţiei numai după soluţionarea acestei cereri de custodie.
În cazul persoanei căsătorite care adoptă singură, este necesar consimţământul celuilalt soţ.

În cazul adopţiei unei persoane majore căsătorite, soţul acesteia trebuie să-şi exprime consimţământul pentru adopţie.

Consimţământul se exprimă prin act notarial, personal şi nu poate fi revocat (cu excepţia consimţământului exprimat de un copil de peste 14 ani).
Consimţământul îşi pierde valabilitatea dacă instanţa a respins cererea de adopţie sau dacă hotărârea de adopţie nu a fost pusă în aplicare în termen de 3 ani de la pronunţare. 
Consimţământul nu este necesar:

- dacă părintele/părinţii biologic/biologici se află în incapacitate legală sau dacă domiciliul acestuia/acestora este declarat necunoscut;

- la cererea copilului, autoritatea tutelară se poate dispensa de consimţământul unuia dintre părinţi, dacă s-au încălcat grav obligaţiile părinteşti, dacă există grave neglijenţe în creşterea copilului sau dacă neîncheierea adopţiei ar aduce prejudicii majore copilului (în cazul neglijenţei faţă de copil sau al neîndeplinirii obligaţiilor părinteşti, se renunţă la consimţământul părinţilor biologici numai după ce aceştia au fost consiliaţi de către oficiul pentru tineret şi au trecut 3 luni de la această consiliere).

- Încuviinţarea adopţiei. Hotărârea judecătorească de adopţie este pronunţată de instanţa competentă pe baza cererii depuse de cuplul/persoana care doreşte să adopte. Înainte de pronunţare, instanţa audiază şi agenţia implicată în procesul de adopţie sau autoritatea locală pentru tineret.

▪ Efectele legale ale adopţiei

Prin adopţie, încetează toate legăturile existente între copilul adoptat şi părinţii biologici. 

Copilul adoptat dobândeşte numele părinţilor adoptatori (ca şi nume de naştere), precum şi toate drepturile şi obligaţiile care revin unui copil biologic al familiei adoptatoare.
▪ Beneficii

Persoanele care adoptă un copil beneficiază de un concediu parental de educaţie a copilului, care are o durată de 3 ani. Concediul poate fi efectuat până la împlinirea de către copil a vârstei de 8 ani. Beneficiarii de concediu parental obţin şi alocaţia corespunzătoare acestuia.

▪ Revocarea adopţiei. 

Tribunalul pentru tineri pronunţă, la cerere, hotărârea de revocare a adopţiei dacă adopţia s-a făcut în lipsa cererii părinţilor adoptatori, fără consimţământul copilului sau fără consimţământul necesar al unuia din părinţi.

Tribunalul pronunţă din oficiu hotărârea de revocare a adopţiei cu condiţia ca adoptatul să nu fi devenit adult şi cu condiţia existenţei unor motive întemeiate care sunt în interesul superior al copilului.

În cazul în care copilul a fost adoptat de un cuplu căsătorit, este posibilă revocarea adopţiei de către unul dintre părinţii adoptivi, cu menţinerea adopţiei de către celălalt părinte adoptiv. În acest caz, trebuie să se asigure faptul că părintele adoptiv rămas sau unul din părinţii biologici este gata să reia copilul în îngrijire şi că această dorinţă nu este contrară interesului superior al copilului.

▪ Accesul la informaţiile referitoare la originea copilului

Autorităţile, adoptatorii, părinţii adoptatorilor, reprezentantul legal al copilului şi persoana adoptată cu vârsta de peste 16 ani au acces la registrul public care conţine informaţii privind originea copilului adoptat. 

GRECIA
▪ Bază legală
Codul Civil

Legea nr. 2447/1996 privind supravegherea şi întreţinerea minorilor, supravegherea legală, autoritatea legală

▪ Autorităţi cu competenţe în materia adopţiei
La nivel central: Ministerul Sănătăţii şi al Solidarităţii Sociale

La nivel local: Departamentele de asistenţă socială din cadrul prefecturilor locale

La nivel judiciar: tribunalele competente teritorial
Alte organizaţii: Organizaţia naţională de protecţie socială; Centrul pentru copii “Stylianos Agios” din cadrul Primăriei oraşului Salonic (care au competenţe numai pentru adopţia minorilor aflaţi sub protecţia lor şi numai dacă nu există niciun impediment legal pentru adopţie).  

▪ Legea face distincţie între adopţiile private – cele realizate prin contactul direct între persoanele interesate (fără intermedierea unui serviciu social) şi adopţiile publice (încheiate prin intermediul instituţiilor sociale sau ale organizaţiilor autorizate în cadrul cărora se află în plasament copii care pot fi adoptaţi).

▪ Condiţii privind potenţialii adoptatori
- Statut civil. Pot adopta atât persoane singure, cât şi cupluri căsătorite. Cuplurile căsătorite adoptă în comun, cu excepţia cazului în care unul din soţi adoptă copilul celuilalt soţ.

- Vârsta. Cei care adoptă trebuie să aibă vârsta cuprinsă între 39 şi 60 de ani. Diferenţa între adoptatori şi adoptat trebuie să fie de 18 ani, fără a depăşi, însă, 50 de ani. Pe baza unor motive solide, tribunalul poate încuviinţa adopţia chiar dacă diferenţa de vârstă este mai mică – dar nu mai mică de 15 ani. Această limitare nu are aplicabilitate în cazul în care unul din soţi adoptă copilul biologic/adoptat al celuilalt soţ.
▪ Condiţii privind copilul adoptabil
Pot fi adoptaţi copiii cu vârsta de până la 18 ani, abandonaţi sau pentru care există consimţământul pentru adopţie al familiei biologice. Legea permite adopţia unei persoane majore, cu condiţia ca adoptatul să fie rudă de sânge/prin alianţă de până la gradul 4, cu adoptatorul. Dacă persoana majoră care urmează a fi adoptată este căsătorită, este necesar şi consimţământul soţului/soţiei acesteia.

Părinţii biologici îşi pot exprima consimţământul numai după împlinirea de către copil a vârstei de 3 luni. 

Pentru adopţia unui copil de către soţul/soţia părintelui biologic, este necesar şi consimţământul acestuia.

În cazul orfanilor, consimţământul se exprimă de tutorele copilului, cu aprobarea Consiliului de tutelă.

În cazul în care copilul are vârsta de 12 ani, este necesar şi consimţământul acestuia.

Consimţământul părinţilor biologici este înlocuit prin hotărâre judecătorească în următoarele cazuri: părinţii sunt necunoscuţi; părinţii au fost decăzuţi din drepturile părinteşti sau au fost declaraţi legal incapabili; domiciliul părinţilor este necunoscut; copilul se află sub protecţia serviciilor sociale de specialitate, iar părinţii/tutorele refuză nemotivat să consimtă la adopţie. 

▪ Etapele procedurii de adopţie

- Pregătirea persoanelor/familiilor care doresc să adopte un copil se realizează de serviciile publice specializate.

- Evaluarea adaptării copilului în familia adoptivă – anterior încuviinţării adopţiei - intră în competenţa direcţiilor sociale de specialitate din cadrul prefecturilor locale. În cazul în care acestea constată o adaptare corespunzătoare a copilului în familia care îi oferă toate condiţiile necesare unei dezvoltări armonioase, se recomandă finalizarea adopţiei. 

- Încuviinţarea adopţiei. La încuviinţarea adopţiei, instanţa ia în considerare următoarele 3 elemente esenţiale: consimţământul părinţilor biologici; consimţământul părinţilor adoptivi; raportul privind rezultatele anchetei sociale. 
De asemenea, instanţa ia în considerare documentele prezentate iniţial sau la cererea sa: cererea de adopţie, copii legalizate ale certificatelor de naştere şi de căsătorie; copii ale certificatelor de botez; certificatele medicale privind starea generală de sănătate; certificatele de sănătate mentală; adeverinţele privind situaţia financiară; 2 scrisori de recomandare din partea unor prieteni, organizaţii sau biserică; cazierul judiciar; raportul de evaluare întocmit de asistentul social desemnat de agenţiile guvernamentale de adopţie competente, însoţit de documentaţia prevăzută de lege (certificatele psihiatrice şi medicale ale părinţilor adoptivi, cazierul judiciar, dovezile privind statutul financiar al acestora, certificatul medical al adoptatului).
▪ Efectele legale ale adopţiei
Adopţia îşi produce efectele legale la data rămânerii definitive a hotărârii de adopţie.

Prin adopţie, orice legătură a copilului adoptat cu familia sa biologică încetează de drept (cu excepţiile prevăzute de lege), iar autoritatea parentală a părinţilor biologici este înlocuită de drept cu autoritatea parentală a părinţilor adoptivi.

După încuviinţarea adopţiei, copilul adoptat are aceleaşi drepturi de care beneficiază un copil născut în cadrul familiei. 

Copilul adoptat dobândeşte numele părinţilor adoptivi; la împlinirea vârstei de 18 ani, acesta îşi poate adăuga şi numele avut anterior adopţiei.

▪ Serviciile post-adopţie intră în responsabilitatea serviciilor publice din domeniul sănătăţii, juridic, social etc.

Durata acordării acestor servicii este de 3 ani, perioadă în care este obligatorie efectuarea unei vizite/an la domiciliu, pentru monitorizarea adaptării copilului la noul mediu familial şi a modului în care părinţii adoptivi asigură condiţiile materiale şi psihologice necesare unei dezvoltări armonioase a copilului. În acest sens, art.3 din  Decretul-lege nr.226/1999 prevede următoarele: “După pronunţarea hotărârii definitive privind adopţia, serviciul de protecţie socială care a contribuit la încheierea adopţiei are obligaţia de a continua colaborarea cu familia adoptivă pe o perioadă de 3 ani, de a-i vizita cel puţin o dată pe an, în scopul monitorizării adaptării copilului la noul mediu şi al consilierii părinţilor adoptivi. Serviciul are obligaţia de a căuta, la cererea părţilor interesate, originile biologice ale copilului în condiţiile prevăzute de lege.”
▪ Revocarea adopţiei poate fi cerută de: copilul adoptat care a împlinit vârsta de 12 ani; adultul adoptat; familia adoptivă. 
Adopţia este revocată din oficiu dacă instanţa sau autorităţile constată fraude, coerciţie sau ilegalităţi în procedura de adopţie.

▪ Accesul la informaţii referitoare la originea copilului
Potrivit art.1559 din Codul civil, are acces la informaţiile privind originea sa, orice copil adoptat care a împlinit vârsta de 18 ani. Nu este necesar consimţământul părinţilor biologici/adoptivi pentru obţinerea acestor informaţii.

Institutul Elen pentru Protecţie Socială şi Solidaritate răspunde de conservarea datelor şi informaţiilor legate de adopţii.

IRLANDA
 
▪ Bază legală

Legea din 2010 privind adopţia

Legea din 1991 privind adopţia

▪ Autorităţi cu competenţe în materia adopţiei

Autoritatea pentru Adopţii este o instituţie centrală independentă formată dintr-un preşedinte (magistrat de rang înalt) şi 8 membri desemnaţi de Guvern. Comisia are competenţa aprobării solicitărilor pentru adopţie naţională şi a înregistrării şi supravegherii agenţiilor autorizate pentru adopţie.

La nivel executiv, structurile cu competenţe în domeniu sunt agenţiile autorizate pentru adopţie şi consiliile pentru sănătate din cadrul serviciilor publice de sănătate.
▪ Categorii de adopţii
În Irlanda, adopţiile pot fi clasificate în 3 mari categorii:

- adopţia consensuală, conform căreia copilul este adoptat cu consimţământul mamei biologice şi/sau a tutorelui (adopţia unui copil ai cărui părinţi nu sunt căsătoriţi în momentul naşterii copilului);

- adopţia neconsensuală, conform căreia hotărârea de adopţie poate fi pronunţată fără consimţământul părinţilor (adopţia unui copil care a fost dat spre adopţie de mama biologică/tutore, chiar dacă, ulterior, consimţământul pentru adopţie a fost retras; adopţia unui copil ai cărui părinţi au eşuat în îndeplinirea obligaţiilor parentale);

- adopţia internaţională (adopţia unui copil străin cu îndeplinirea condiţiilor prevăzute de lege).

▪ Condiţii privind potenţialii adoptatori

- Statut civil. Sunt eligibile pentru a adopta următoarele persoane: cuplul căsătorit ai cărui soţi locuiesc împreună (singura situaţie în care legea permite adopţia unui copil de mai mult de o persoană); o persoană căsătorită care adoptă singură (caz în care este necesar consimţământul celuilalt soţ); mama biologică, tatăl biologic sau o rudă a copilului; o persoană văduvă.

- Vârsta minimă a fiecărui soţ dintr-un cuplu care doreşte să adopte un copil este de 21 de ani; în cazul în care unul din soţi adoptă copilul celuilalt soţ, condiţia vârstei de 21 de ani se aplică numai pentru unul dintre aceştia. 
Deşi legea nu prevede o limită maximă de vârstă pentru adoptatori, vârsta acestora este un factor important în evaluarea capacităţii de a adopta (cele mai multe agenţii de adopţie şi-au stabilit limite maxime proprii).

- Reşedinţa. Candidaţii trebuie să aibă reşedinţa pe teritoriul naţional sau să fi locuit pe teritoriul naţional cu cel puţin 1 an înainte de depunerea cererii de adopţie.

▪  Condiţii privind copilul adoptabil

- Statut familial. Legea permite adopţia: copiilor orfani; copiilor născuţi în afara căsătoriei; copiilor aflaţi în îngrijirea statului. 

- Vârsta. Copilul adoptabil trebuie să aibă vârsta cuprinsă între 6 săptămâni şi 7 ani.  În funcţie de interesul copilului, autoritatea competentă poate face excepţii de la această regulă.

- Reşedinţa. Pe teritoriul naţional.

▪ Etapele procedurii  de adopţie
- Evaluarea potenţialilor adoptatori

Cererea pentru adopţia unui copil se depune la Comisia pentru Adopţii, fiind însoţită de documentele prevăzute de lege. Urmează un proces complex de evaluare care are ca scop stabilirea aptitudinii candidaţilor de a deveni părinţi adoptivi (vizite la domiciliu şi interviuri realizate cu candidaţii de către funcţionarul abilitat, examen medical, etc.).

- Plasamentul anterior adopţiei. De regulă, Comisia pentru Adopţii încuviinţează o adopţie numai dacă potenţialii părinţi adoptivi au avut în grijă copilul adoptabil pentru cel puţin 6 luni. În anumite situaţii, Comisia poate prelungi această perioadă.

- Încuviinţarea adopţiei.

Comisia pentru Adopţii încuviinţează cererea de adopţie după elaborarea raportului de evaluare de către funcţionarii abilitaţi. 
Atât pentru plasarea copilului spre adopţie, cât şi pentru încuviinţarea adopţiei, este necesar consimţământul părintelui/reprezentantului legal al copilului sau al persoanei care are responsabilităţi faţă de copil. Întrucât majoritatea copiilor plasaţi spre adopţie sunt născuţi în afara căsătoriei, se solicită, de regulă, consimţământul mamei biologice. Consimţământul tatălui biologic este cerut în cazul în care: acesta s-a căsătorit cu mama copilului după naşterea copilului; a fost desemnat reprezentant legal al copilului; prin decizie judecătorească, i s-a încredinţat custodia copilului.

Consimţământul la încuviinţarea adopţiei poate fi exprimat numai când copilul a împlinit vârsta de 6 săptămîni şi cu cel puţin 3 luni înainte de data solicitării de încuviinţare a adopţiei. Consimţământul poate fi retras în orice moment înainte de emiterea deciziei de încuviinţare a adopţiei.

Comisia poate renunţa la condiţia consimţământului în cazul în care persoana al cărei consimţământ se cere este legal incapabilă sau nu poate fi găsită.
Consimţământul nu este necesar pentru adopţia unui copil ai cărui părinţi au eşuat în îndeplinirea responsabilităţilor parentale şi pentru care tribunalul de mare instanţă a pronunţat o hotărâre în acest sens.

▪ Efectele legale ale adopţiei
Primul efect legal al adopţiei constă în obţinerea de către adoptatori a drepturilor parentale. Hotărârea de adopţie înlătură toate drepturile şi obligaţiile parentale ale mamei biologice/tutorelui.  
Adopţia întrerupe orice legătură dintre părintele biologic şi copilul adoptat.

Copilul adoptat are aceleaşi drepturi succesorale prevăzute pentru copilul născut dintr-o căsătorie (cu excepţia cazului în care o intenţie contrară a fost clar exprimată).

▪ Servicii post-adopţie. Sunt furnizate într-un cadru informal şi includ servicii de consiliere, de mediere, informare şi contact asigurate de autorităţile locale, organizaţiile de voluntari, sectorul de îngrijire primară.

▪ Accesul la informaţii referitoare la originea copilului
Legislaţia permite persoanelor adoptate să obţină informaţii despre origine (altele decât datele de identificare), cu sprijinul asistenţilor sociali ai agenţiilor de adopţii autorizate, al serviciilor de sănătate şi al Comisiei pentru Adopţii. Conţinutul juridic al dosarului de adopţie se află la Comisia pentru Adopţii, iar cel social la agenţia care a intermediat adopţia. Dosarele se păstrează pe perioadă nelimitată.

Pot solicita aceste informaţii persoanele adoptate cu vârsta de peste 18 ani, precum şi copilul sub 18 ani, în acest din urmă caz numai cu consimţământul şi cu participarea deplină a părinţilor adoptivi. Acelaşi lucru este valabil şi în cazul în care părintele biologic/o rudă a acestuia solicită informaţii privitoare la un copil sub 18 ani.

În situaţiile în care se solicită date de identificare, este necesar consimţământul tuturor părţilor implicate, inclusiv al părinţilor biologici. 
În anul 2005, Comisia pentru Adopţii a înfiinţat Registul privind preferinţele în contactarea celor implicaţi în adopţia naţională, destinat facilitării contactului dintre persoanele adoptate şi familiile biologice ale acestora (întâlniri directe, schimburi de scrisori/informaţii sau contacte prin intermediul telefonului/on-line; contacte momentane pentru obţinerea de informaţii medicale).

ITALIA
 
▪ Bază legală
Legea nr.184/1983 privind adopţia (modificata prin Legea nr. 149/2001) 

▪ Autorităţi cu competenţe în materia adopţiei
La nivel central: Ministerul Justiţiei (care a creat o bază de date cu informaţii privind copiii adoptabili şi potenţialii adoptatori, pusă la dispoziţia tribunalelor pentru minori).

La nivel local: serviciile sociale publice şi entităţile private autorizate.

La nivel judiciar: tribunalele pentru minori
▪ Condiţii privind potenţialii adoptatori
- Statut civil. Potrivit legii, pot adopta numai cuplurile căsătorite de cel puţin 3 ani şi care, de facto, nu sunt separate. Această “condiţie de stabilitate” poate fi îndeplinită de cuplurile care pot dovedi că au trăit împreună cu 3 ani înaintea căsătoriei. 

În general, persoanele singure nu pot adopta. Excepţiile de la această regulă privesc următoarele situaţii: în perioada de probă, unul dintre soţi moare şi, pentru interesul superior al copilului, soţul supravieţuitor poate fi autorizat să încheie adopţia; în perioada de probă, cuplul divorţează, dar, pentru interesul superior al copilului, adopţia este aprobată; unul din soţi adoptă copilul celuilalt soţ.

Această interdicţie se aplică numai pentru adopţia minorilor. Persoanele singure pot adopta, în condiţiile legii, o persoană adultă.

- Vârsta. Diferenţa de vârstă dintre adoptat şi adoptatori nu poate fi mai mică de 18 ani şi mai mare de 45 de ani. Aceste limite nu sunt luate în considerare în cazul în care tribunalul stabileşte că respingerea adopţiei din acest motiv ar prejudicia grav interesul copilului. 

De asemenea, de la această regulă, există trei excepţii: când limita maximă de vârstă este depăşită de unul din soţi, dar nu cu mai mult de 10 ani; când părinţii adoptivi au deja copii biologici/adoptivi din care cel puţin unul este minor; când părinţii au adoptat deja un frate/soră biologic/biologică al copilului pe care doresc să îl adopte.

- Situaţie materială. Familia adoptatoare trebuie să aibă capacitatea de a educa şi de a-l susţine material pe minorul pe care intenţionează să-l adopte.
▪ Condiţii privind copilul adoptabil
Poate fi adoptat copilul sub 18 ani care a fost declarat adoptabil prin hotărâre judecătorească de declarare a adoptabilităţii pronunţată de tribunalul pentru minori, pe baza cererii depuse de procuror. 

Poate fi declarat adoptabil copilul abandonat de părinţi sau rude. Se consideră ca abandon situaţia în care copilul este privat de posibilitatea de a trăi în propria familie.

Dacă este în interesul superior al acestuia, chiar dacă nu a fost declarat adoptabil, un copil poate fi adoptat: 

- de rude de sânge de până la gradul 4 sau de persoane cu care copilul a avut o relaţie apropiată anterior decesului părinţilor (copilul orfan);

- de soţul care adoptă copilul – natural sau adoptat – al celuilalt soţ;

- dacă plasamentul pre-adopţie se dovedeşte a fi imposibil.

Pentru adopţia unui copil care a împlinit vârsta de 14 ani, este necesar consimţământul personal al acestuia.

▪ Etapele procedurii de adopţie

- Evaluarea potenţialilor adoptatori care au depus cereri de adopţie la tribunalul pentru minori, realizată prin intermediul serviciilor sociale publice, al autorităţilor locale şi a instituţiilor sociale, vizează stabilirea capacităţii acestora de a deveni părinţi adoptivi în funcţie de situaţia personală şi economică, de starea de sănătate, de motivaţie, de abilităţile de relaţionare.

Evaluarea trebuie finalizată în 120 de zile, cu posibilitate de prelungire, din motive întemeiate, cu încă 120 de zile.

- Stabilirea compatibilităţii (potrivirii) se realizează de către tribunalul pentru minori (care a declarat adoptabilitatea copilului în cauză). Pe baza evaluărilor, tribunalul alege solicitanţii care răspund în cea mai mare măsură nevoilor şi intereselor copilului. În procedura de selecţie, se acordă prioritate cuplurilor care au adoptat un frate al copilului pe care doresc să îl adopte; care au solicitat adoptarea mai multor fraţi; care doresc să adopte un copil mai mare de 5 ani sau un copil cu dizabilităţi.  

- Plasamentul pre-adoptiv de probă. Potrivit Legii privind adopţia, copilul şi părinţii adoptivi propuşi trebuie să trăiască împreună o anumită perioadă (de probă), în cadrul aşa-numitului plasament pre-adoptiv.

Plasamentul se dispune de tribunalul pentru minori, după audierea părinţilor biologici şi a altor rude ale copilului; este audiat şi copilul. Copiii adoptabili de peste 14 ani trebuie să-şi dea consimţământul pentru plasament.

Pe durata plasamentului, evoluţia relaţiilor dintre potenţialii adoptatori şi copilul adoptabil este monitorizată de către tribunal, prin intermediul serviciilor sociale.

Durata plasamentului este de cel puţin 1 an. Din oficiu sau la solicitarea potenţialilor adoptatori, instanţa poate prelungi durata plasamentului cu încă 1 an.

- Încuviinţarea adopţiei. După expirarea perioadei de plasament, tribunalul pentru minori decide asupra încuviinţării (sau nu) a adopţiei.

Este necesar consimţământul expres al copilului care a împlinit vârsta de 14 ani (sau o împlineşte în timpul procedurilor de adopţie). Legea nu prevede condiţia consimţământului pentru adopţie al părinţilor biologici/tutorelui copilului.

Potrivit art.25(1) din Legea nr.184/1983, anterior pronunţării hotărârii de adopţie, instanţa trebuie să audieze următoarele persoane: cuplul adoptiv; copilul care are vârsta de 12 ani (sau sub 12 ani dacă are suficient discernământ pentru a înţelege procedura); procurorul; tutorele copilului; agenţiile implicate în monitorizarea plasamentului familial pre-adoptiv. 

Hotărârea judecătorească privind încuviinţarea adopţiei este definitivă şi irevocabilă.

▪ Efectele legale ale adopţiei

După pronunţarea hotărârii de adopţie, copilul adoptive dobândeşte statutul de copil legitim al părinţilor adoptivi şi dobândeşte numele acestora. 
Toate legăturile cu părinţii biologici încetează de drept.

▪ Serviciile post-adopţie. Nu există servicii speciale pentru perioada post-adopţie. Familia adoptivă poate opta pentru serviciile oferite de sistemul general de servicii sociale pentru familiile care se confruntă cu probleme în relaţia cu copiii.

▪ Accesul la informaţii referitoare la originea copilului

Copilul adoptat are acces la informaţiile privind originea sa şi identitatea părinţilor biologici numai după împlinirea vârstei de 25 de ani sau după împlinirea vârstei de 18 ani, dacă poate dovedi că lipsa acestora ar putea afecta în mod grav dezvoltarea sa fizică sau psihică. Pentru obţinerea acestor informaţii, adoptatul depune o cerere la tribunalul pentru minori competent teritorial, care eliberează autorizaţia de acces la informaţii. 

Accesul la informaţii nu este permis dacă adoptatul nu a fost recunoscut la naştere de mama biologică
, dacă unul dintre părinţii biologici a declarat că nu doreşte să-i fie cunoscută identitatea sau a consimţit la adopţie cu condiţia de a rămâne anonim.

Legea stabileşte obligaţia oficiilor de stare civilă, a agenţiilor/autorităţilor/birourilor publice sau private de a refuza furnizarea oricărei informaţii/certificat/extras care conţine elemente referitoare la adopţie, cu excepţia cazului în care acest lucru este autorizat expres de autorităţile judiciare.

În cazul în care adoptatul este minor, părinţii adoptivi pot solicita tribunalului pentru minori autorizaţia de a obţine informaţii privind identitatea părinţilor biologici ai copilului, pe baza unor motive întemeiate. 

Tribunalul pentru minori poate furniza acest tip de informaţii şefului unui spital/instituţii sanitare, dacă acestea sunt absolut necesare pentru a preveni un pericol grav pentru sănătatea copilului.

MAREA BRITANIE

▪ Bază legală
Legea din 2002 privind adopţia şi copiii
 (intrată în vigoare la 30 decembrie 2005)

▪ Autorităţi cu competenţe în materia adopţiei

La nivel central, organismul care răspunde de adopţie este Ministerul Educaţiei. 

La nivel executiv, structurile responsabile sunt agenţiile autorizate pentru adopţie, respectiv societăţi voluntare care fac parte din serviciile sociale ale autorităţilor locale. 

La nivel decizional, structurile responsabile sunt Comisia independentă pentru adopţii din cadrul Agenţiei pentru adopţie (adoption panel) şi instanţa judecătorească.

În Anglia, Comisia naţională pentru standardele de sănătate răspunde de serviciile locale şi de înregistrarea agenţiilor (voluntare) de adopţie. În Ţara Galilor, această instituţie este Biroul Naţional pentru Ţara Galilor; în Scoţia instituţia este Comisia scoţiană pentru reglementare în sănătate, iar în Irlanda de Nord, Departamentul de sănătate, servicii sociale şi protecţie publică.

 ▪ Conditii privind potenţialii adoptatori 

- Statut civil. Pot adopta persoane singure (heterosexuale, lesbiene sau homosexuali) sau cupluri (heterosexuale, lesbiene sau homosexuale), cu condiţia de a nu fi comis infracţiuni împotriva copiilor sau alte infracţiuni grave. În principiu, nu poate adopta persoana al cărei copil a fost încredinţat spre îngrijire serviciilor de protecţie socială. 
- Vârsta: peste 21 de ani.  Chiar dacă nu există o limită superioară de vârstă, multe agenţii de adopţie impun ca diferenţa de vârstă între adoptat şi adoptatori să nu fie mai mare de 45 de ani. De asemenea, practica a dovedit că cererile de adopţie depuse de persoanele sub 25 de ani, nu sunt luate în considerare (pe considerentul lipsei de maturitate). Fiecare autoritate locală poate stabili o vârstă limită pentru adoptatori, în funcţie de caz.

- Alte cerinţe. Cuplurile căsătorite trebuie să adopte împreună.  Pentru candidaţii care doresc să adopte copii foarte mici, criteriile sunt mai riguroase. De regulă, agenţiile optează pentru candidaţii cu vârsta cuprinsă între 26 şi 35 de ani, care nu au probleme de sănătate, care locuiesc într-o anumită zonă de mai multă vreme şi, care, dacă sunt angajaţi într-o relaţie, aceasta este una de durată.

Persoana singură/cuplul trebuie să aibă domiciliul pe teritoriul Marii Britanii cu cel puţin 1 an înainte de data solicitării de încuviinţare a adopţiei.

▪ Condiţii privind copilul adoptabil
- Vârsta: sub 18 ani.

- Consimţăminte. Este necesar consimţământul părinţilor biologici sau al reprezentantului legal, exprimat în mod liber şi după primirea informaţiilor referitoare la efectele legale ale adopţiei. 
Instanţa poate încuviinţa adopţia fără consimţământul părinţilor biologici, dacă are convingerea că nu pot fi găsiţi/sunt incapabili să-şi exprime consimţământul şi că interesul superior al copilului impune dispensarea de consimţământul acestora. În aceste situaţii, se desemnează un curator care analizează situaţia şi face propuneri de încuviinţare sau respingere a adopţiei.

▪ Etapele procedurii de adopţie

- Evaluarea potenţialilor adoptatori

Cererea de adopţie se depune la una din structurile executive cu competenţe în materia adopţiei (într-o primă etapă, se pot depune cereri la mai multe agenţii).

În general, sunt luate în consideraţie cererile persoanelor care au participat la un număr de 4-6 cursuri de informare şi pregătire în domeniul adopţiei. Se organizează vizite la domiciliul potenţialilor adoptatori, în cadrul cărora au loc discuţii individuale atât cu potenţialul adoptator, cât şi cu membrii familiei acestuia.

Într-o perioadă cuprinsă între 6 şi 12 luni, asistentul social desemnat de agenţia de adopţie finalizează evaluarea. Raportul de evaluare cuprinde, pe lângă constatările făcute cu prilejul vizitelor la domiciliu, informaţii confidenţiale furnizate, la cerere, de serviciile sociale locale şi de serviciile de poliţie, rezultatele examinării medicale a candidaţilor la adopţie, precum şi referinţe personale din partea a minimum 2 prieteni ai candidatului.

Comisia independentă de adopţii analizează raportul de evaluare şi recomandă aprobarea sau respingerea calităţii de adoptatori. Din comisie fac parte atât angajaţi ai agenţiei, cât şi alte persoane (profesori, asistenţi maternali, părinţi adoptivi, preoţi etc.). Recomandarea comisiei se adresează conducătorului agenţiei, care are posibilitatea de a o declina. În cazul în care agenţia nu aprobă calitatea de adoptatori, candidaţii pot solicita reexaminarea cererii de către aceiaşi agenţie sau de către un organism independent (“independent review mechanism”).

- Stabilirea compatibilităţii (potrivirii) dintre potenţialii adoptatori şi copilul adoptabil
În principiu, stabilirea copilului adoptabil potrivit pentru un potenţial adoptator, se realizează de agenţia de adopţie care a realizat evaluarea. 

Însă, agenţiile au şi posibilitatea de a trimite numele adoptatorilor aprobaţi la Registrul pentru adopţii, care are ca atribuţie stabilirea unei legături de compatibilitate între copiii adoptabili şi adoptatorii aprobaţi.

Înscrierea în Registru este supusă condiţiilor prevăzute de lege. Astfel:

- adoptatorii aprobaţi, agenţia pentru adopţii în calitate de reprezentant al copilului,  precum şi copiii care au capacitatea de a înţelege scopul şi funcţionarea Registrului, trebuie să-şi exprime consimţământul de a fi înscrişi în Registru;

- în cazul în care au drepturi parentale, părinţii biologici trebuie să consimtă la înscrierea copilului în Registru;

- transmiterea pentru înregistrare a numelor copiilor adoptabili, precum şi a numelor adoptatorilor aprobaţi se realizează în maximum 3 luni de la data aprobării planului de adopţie;

- iniţierea demersurilor de înregistrare se face de agenţia care a atestat adoptatorii sau direct de către aceştia.

Propunerea de compatibilitate – făcută de agenţie sau prin intermediul Registrului – se prezintă comisiei pentru adopţie, care recomandă (sau nu) plasamentul copilului.

- Plasamentul anterior adopţiei 
Adopţia poate fi încuviinţată de instanţă numai în cazul în care copilul adoptabil a locuit împreună cu persoana/familia adoptatoare pe o perioadă de minimum 13 săptămâni (perioada începe să curgă numai când copilul împlineşte 6 săptămâni). 

Plasamentul spre adopţie se face cu consimţământul părintelui biologic/reprezentantului legal al copilului. În acelaşi moment (sau ulterior), persoana care consimte la plasament poate notifica agenţiei dorinţa sa de a: consimţi la încuviinţarea adopţiei; nu mai fi anunţat cu privire la încuviinţarea adopţiei; revoca consimţământul dat (revocarea poate avea loc în orice moment).

- Încuviinţarea adopţiei

Cererea de încuviinţare a adopţiei se adresează instanţei judecătoreşti. Instanţa desemnează un funcţionar (“Reporting Officer”) pentru a verifica că părinţii biologici înţeleg pe deplin conţinutul adopţiei şi pentru a asista în calitate de martor la exprimarea, de către părinţii biologici, a consimţământului pentru adopţie. 
Încuviinţarea adopţiei se face cu consimţământul părinţilor biologici/tutorelui copilului, cu următoarele excepţii: părintele/tutorele nu poate fi găsit sau este incapabil legal; părintele/tutorele refuză nemotivat să consimtă la adopţie; părintele/tutorele a eşuat în mod persistent şi nemotivat să-şi îndeplinească responsabilităţile părinteşti faţă de copil; părintele/tutorele şi-a abandonat sau neglijat copilul; părintele/tutorele şi-a tratat necorespunzător în mod constant copilul; părintele/tutorele şi-a abuzat copilul.

▪ Servicii post-adopţie
Necesitatea serviciilor post-adopţie de sprijinire a familiei adoptive/copilului aflat în plasament sau adoptat se evaluează anterior plasamentului copilului (în etapa de evaluare şi aprobare a adoptatorilor).

Obligaţia oferirii acestor servicii de sprijin revine autorităţilor locale şi se concretizează în: sprijin financiar; înfiinţarea de grupuri de sprijin pentru părinţi adoptivi şi copii adoptaţi; sprijin pentru organizarea contactului între copiii adoptaţi şi rudele biologice/alte persoane importante pentru copil; servicii terapeutice; cursuri de pregătire pentru adoptatori; servicii de consiliere, îndrumare şi informare.

Autoritatea locală pentru protecţia copiilor asigură cheltuielile financiare implicate de sprijinirea familiei adoptive (în condiţiile stabilite înainte de încuviinţarea adopţiei), precum şi pentru satisfacerea oricăror alte necesităţi care apar după data încuviinţării adopţiei, pentru o perioadă de 3 ani. 

▪ Beneficii acordate fie pentru calitatea de adoptatori, fie pentru calitatea de părinţi

- Concediu plătit pentru adopţie cu o durată de maximum 52 de săptămâni, cu respectarea condiţiilor prevăzute de lege.

- Zile plătite de muncă (10), pentru “păstrarea legăturii” cu locul de muncă.  

- Concediu de paternitate (plătit), în cazul adopţiei de către un cuplu (2 săptămâni).

- Concediu fără plată (parental), acordat părinţilor care lucrează, pentru îngrijirea copilului: 13 săptămâni în total (nu anual) pentru fiecare copil până la împlinirea de către copil a vârstei de 5 ani sau până la împlinirea a 5 ani de la data adopţiei. Pentru fiecare copil cu dizabilităţi, concediul fără plată este de 18 săptâmâni (în total), până la împlinirea de către acesta a vârstei de 18 ani.

- Indemnizaţie de sprijin (“Income Support”). În principiu, se alocă persoanelor care nu au timp suficient pentru o slujbă full-time şi nici venituri suficiente pentru a se întreţine.

De asemenea, indemnizaţia se alocă persoanelor cu vârsta cuprinsă între 16 şi 59 de ani dacă: este părinte singur; este bolnavă sau este persoană cu dizabilităţi; este student/studentă şi părinte singur sau cu dizabilităţi; îngrijeşte o persoană bolnavă sau cu dizabilităţi, în condiţiile în care aceste persoane nu au economii mai mari de 16.000 ₤; nu lucrează sau lucrează, în medie, mai puţin de 16 ore/săptămână.

La această indemnizaţia mai au dreptul persoanele cu venit mic aflate în următoarele situaţii: sunt bolnave, iar valoarea plăţii pentru concediul medical este mai mică decât indemnizaţia de sprijin; persoana sau partenerul acesteia nu lucrează deoarece este în concediu parental; persoana se află în concediu de paternitate.

- Beneficiarii indemnizaţiei de sprijin care sunt părinţi adoptivi ai unui copil cu vârsta de sub 1 an se califică automat pentru acordarea indemnizaţiei de naştere a copilului, în valoare de 500 ₤. 

- Program de muncă flexibil: part-time (număr redus de ore de muncă); flexi-time (orele alese de muncă se prestează în perioada centrală a programului); ore anualizate (orele de muncă se raportează la un an); ore comprimate (orele normale de muncă sunt efectuate în mai puţine zile); ore diferenţiate (ore diferite faţă de ceilalţi angajaţi pentru începerea şi terminarea programului); “împărţirea locului de muncă” (locul de muncă destinat unei singure persoane este împărţit cu un alt angajat); muncă la domiciliu (efectuarea orelor de muncă la domiciliu). 

▪ Accesul la informaţii referitoare la originea copilului adoptat

Legea face distincţie între informaţiile accesibile privind originea copiilor adoptaţi (identitatea părinţilor biologici, datele familiale care au precedat adopţia) şi informaţiile la care accesul este interzis. În cazul în care cererea de accesare a informaţiilor este depusă de adoptat, acesta trebuie să fi împlinit vârsta de 18 ani şi să fi intrat în posesia certificatului de naştere.

Solicitarea de acces la informaţii – care poate privi un minor sau o persoană majoră - poate fi făcută de un terţ.

Agenţia pentru adopţii are posibilitatea de a decide asupra cursului solicitării de acces la informaţii, cu luarea în consideraţie a impactului psihologic şi emoţional al dezvăluirii informaţiilor, precum şi a opiniilor celor implicaţi (părinţi adoptivi, reprezentant legal şi chiar copil minor, după caz).

Agenţiile de adopţie şi-au creat servicii intermediare (“intermediary services”) care au rolul de a acorda sprijin persoanelor care solicită şi primesc informaţii referitoare la perioada pre-adoptivă.

De asemenea, există o structură care înregistrează şi păstrează datele referitoare la persoanele adoptate şi rudele biologice care doresc să stabilească contacte cu acestea.
OLANDA
 
▪ Bază legală

Codul Civil (Cartea I, Titlul 12, art.227-231)

Legea din 8 decembrie 1998 privind adopţia minorilor străini

Legea din 3 iulie 2003 privind legea aplicabilă în materia adopţiilor

Legea din 21 decembrie 2000 privind adopţia de către două persoane de acelaşi sex

▪ Autorităţi cu competenţe în materia adopţiei

- La nivel central: Ministerul Justiţiei şi Consiliul pentru protecţia copiilor din cadrul acestuia.
La nivel administrativ: serviciile publice de protecţie a copiilor şi agenţiile de adopţie autorizate.

La nivel judiciar: tribunalele pentru minori.

▪ Condiţii privind potenţialii adoptatori 

- Statut civil. Pot adopta persoanele singure sau două persoane care doresc să adopte împreună: cupluri/parteneri înregistraţi hetero- şi homosexuali/lesbiene.

O persoană singură care doreşte să adopte un copil trebuie să fi avut copilul în îngrijire cel puţin 3 ani.

În cazul adopţiei unui copil de către noul partener al părintelui biologic, condiţia este ca noul partener să fi trăit cu părintele biologic cel puţin 3 ani înainte de depunerea cereriide adopţie şi să fi avut copilul în îngrijire de cel puţin 1 an. Condiţia termenului de 1 an nu are aplicabilitate pentru cuplurile de lesbiene care au trăit împreună cel puţin 3 ani înainte de depunerea cererii de adopţie.

În cazurile în care 2 persoane doresc să adopte un copil în comun, nu are relevanţă faptul că sunt căsătorite sau nu, dar acestea trebuie să fi trăit împreună cel puţin 3 ani înainte de depunerea cererii şi să fi avut copilul în îngrijire de cel puţin 1 an. De asemenea, nu are relevanţă faptul că sunt sau nu de acelaşi sex.

Persoanele care, conform legii, nu au dreptul să se căsătorească (înrudite biologic sau au legături legale de familie de ascendenţă sau descendenţă), nu au nici dreptul de a adopta împreună un copil. De asemenea, nici bunicii nu au dreptul de a-şi adopta nepoţii.

- Vârsta. Fiecare din potenţialii părinţi adoptatori trebuie să fie cu cel puţin 18 ani mai mare decât copilul (Codul Civil, art.228.1-c).

- Alte condiţii. În cazul în care mama biologică este minoră, aceasta îşi poate exprima consimţământul pentru adopţie numai după împlinirea vârstei de 16 ani.
▪ Condiţii privind copilul adoptabil
Pot fi adoptaţi copiii a căror vârstă este sub 18 ani la data primei cereri de adopţie (Codul Civil, art.228-a), care nu se mai află în custodia părinţilor biologici.

O condiţie esenţială este aceea ca minorul care urmează a fi adoptat să nu se mai afle sub autoritatea parentală a părinţilor biologici. În principiu, părinţii biologici îşi pierd autoritatea parentală prin: deces; dovedirea incompetenţei de a-şi exercita autoritatea parentală; luarea în îngrijire, de către stat, a copilului şi decăderea din drepturile părinteşti; decizia de a renunţa la copil (Codul Civil, art.246, art.266-278).

Cerinţa absenţei autorităţii parentale nu se aplică adopţiei unui copil de către soţul/partenerul înregistrat al părintelui biologic (Codul Civil, art.228-g).

▪ Etapele procedurii de adopţie

- Participarea la cursurile de pregătire. Potenţialii părinţi adoptivi trebuie să participe la cursurile de informare organizate de autorităţile abilitate şi să facă subiectul unei anchete de familie (inclusiv o examinare medicală) desfăşurată de Consiliul pentru protecţia copiilor.
- Plasamentul anterior adopţiei.

În cazul în care un copil nu se mai află sub autoritatea legală părintească, Consiliul pentru protecţia copiilor solicită instanţei adoptarea măsurilor necesare pentru exercitarea acesteia. Prin hotărâre judecătorească, copilul este plasat sub autoritatea unui tutore/reprezentant legal şi încredinţat, de cele mai multe ori, unei instituţii de protecţie a copiilor (în vederea plasării într-o familie şi, ulterior, spre adopţie).
În cazul în care copilul nu se mai află sub autoritatea parentală a părinţilor biologici, ci sub autoritatea unui tutore desemnat de instanţă, aceştia nu mai au nici un rol în efectuarea plasamentului.

Adopţia poate avea loc numai după ce copilul a fost îngrijit şi educat, pe o anumită perioadă (1 sau 3 ani) de potenţialii părinţi adoptivi. 

- Încuviinţarea adopţiei.

Adopţia se încheie prin hotărâre judecătorească pronunţată de tribunalele civile. 

Consimţămintele necesare pentru pronunţarea hotărârii de adopţie:

- copilul care a împlinit 12 ani la data cererii pentru adopţie are dreptul de a-şi exprima consimţământul; este, de asemenea, luată în considerare şi opinia copilului sub 12 ani apreciat ca apt să-şi evalueze interesele;

- mama biologică care a împlinit vârsta de 16 ani trebuie să-şi exprime consimţământul pentru adopţie;

- părinţii biologici trebuie să-şi exprime consimţământul, cu următoarele excepţii: copilul şi părinţii biologici nu au trăit/au trăit cu dificultate într-un mediu familial comun; părinţii biologici au făcut abuzuri asupra copilului sau l-au neglijat grav; părintele biologic a fost condamnat definitiv pentru o infracţiune penală comisă împotriva copilului (Codul Civil, art.228.2).

▪ Efectele legale ale adopţiei

Adopţia este efectivă la data rămânerii definitive a hotărârii judecătoreşti de adopţie (în general 3 luni). 

Între copilul adoptat şi părinţii adoptivi şi rudele acestora se stabilesc legături similare legăturilor de sânge şi, concomitent, încetează legăturile legale cu părinţii biologici şi rudele acestora. În consecinţă, copilul adoptat obţine drepturile legale succesorale faţă de părinţii adoptivi şi rudele acestora.

▪ Revocarea adopţiei poate fi făcută numai la cererea şi în interesul copilului adoptat.

Cererea de revocare se aprobă de instanţa judecătorească numai dacă aceasta este convinsă de motivaţia invocată şi dacă cererea de revocare a fost depusă, cel mai devreme în 2 ani de la împlinirea de către copilul adoptat a vârstei majorităţii şi nu mai târziu de 5 ani de la această dată.

 
▪ Accesul la informaţii referitoare la originea copilului

Nu există prevederi legale referitoare la confidenţialitatea datelor privind adopţia internă.
În anul 1994, Curtea Supremă a adoptat o decizie prin care copiilor adoptaţi li se acordă acces la documentele de adopţie (Decizia Valkenhorst II), considerând că drepturile copiilor de a-şi afla identitatea prevalează asupra dreptului de a menţine confidenţialitatea acestor informaţii. 

Curtea Supremă a hotărât ca instituţia Valkenhorst – care are ca scop îngrijirea şi sprijinirea mamelor necăsătorite – să prezinte documentaţia de adopţie (inclusiv informaţiile referitoare la tatăl biologic) copilului a cărei mamă biologică a fost internată în această instituţie (chiar dacă mama nu şi-a dat acordul pentru dezvăluirea acestor date).

În practică, însă, identitatea mamelor este cunoscută în majoritatea cazurilor. Copilul adoptat care nu cunoaşte identitatea mamei se poate adresa Consiliului pentru protecţia copiilor care, în baza deciziei Curţii Supreme, are obligaţia de a dezvălui această informaţie.

PORTUGALIA

▪ Bază legală

Codul civil (art. 1973-2002)
Legea nr.28/2007

Legea nr.31/2003 privind modificarea Codului civil

Decretul-lege nr.185/1993

Decretul-lege nr.120/1998
▪ Autorităţi cu competenţe în materia adopţiei

La nivel central: Institutul de Asigurări Sociale.
La nivel local: serviciile de adopţie (servicii de protecţie socială din cadrul departamentelor regionale).

La nivel judiciar: tribunalul pentru familie şi minori.
▪ Tipuri de adopţie
În Portugalia, există două tipuri de adopţii: adopţia deplină şi adopţia restrânsă. Conversia adopţiei restrânse în adopţie deplină poate avea loc la solicitarea părintelui, dacă sunt îndeplinite condiţiile legale prevăzute pentru adopţia deplină, iar vârsta copilului adoptat este sub 18 ani.

▪ Condiţii privind potenţialii adoptatori

Adopţia deplină

- Statut civil şi vârstă. Pot adopta, în comun, cuplurile căsătorite/uniunile consensuale încheiate de cel puţin 4 ani, în care ambii soţi au vârsta de peste 25 de ani.

Persoanele singure pot adopta dacă au vârsta de peste 30 de ani sau peste 25 de ani dacă adoptatul este copilul soţului/soţiei.

Vârsta maximă a adoptatorului nu poate depăşi 60 de ani, iar diferenţa dintre adoptat şi adoptatori nu poate depăşi 50 de ani.

Legea nu prevede condiţii legate de religie sau rasă.

Adopţia restrânsă

Vârsta potenţialilor adoptatori trebuie să fie cuprinsă între 25 şi 60 de ani. Pentru cuplurile căsătorite se prevede condiţia de a fi trăit împreună mai mult de 2 ani.

▪ Condiţii privind copilul adoptabil
Vârsta maximă a unui copil adoptabil trebuie să fie de 15 ani la data depunerii la tribunal a cererii de adopţie. 

Totuşi, copiii pot fi adoptaţi până la vârsta de 18 ani, în cazul în care copilul nu a fost declarat adult şi este copilul soţului/soţiei adoptatorului sau a fost îngrijit de unul din adoptatori înainte de împlinirea vârstei de 15 ani (Codul Civil, art.1980.2).

Legea nu prevede vârsta minimă a copilului care poate fi adoptat. Cu toate acestea, mama biologică nu-şi poate da consimţământul pentru adopţie înaintea împlinirii de către copil a vârstei de 6 săptămâni (Codul Civil, art.1982.3.1).
Sunt eligibili pentru adopţie numai copiii care s-au aflat în îngrijirea adoptatorului, cu excepţia cazului în care copilul adoptat este copilul biologic al soţului/soţiei. Potrivit legii, este eligibil pentru adopţie: copilul declarat adoptabil de Tribunalul pentru familie şi minori; copilul pentru care a fost imposibilă reintegrarea în familia biologică şi a cărui custodie s-a acordat provizoriu instituţiei sociale de protecţie sau unei potenţiale familii adoptatoare; copilul abandonat de familia biologică şi aflat în risc de instituţionalizare. 

Un copil adoptat nu mai poate fi adoptat din nou; face excepţie situaţia adopţiei de către o altă soţie a părintelui adoptiv al copilului (Codul Civil, art.1975).

▪ Etapele procedurii de adopţie
- Evaluarea cererii de adopţie şi stabilirea eligibilităţii potenţialilor adoptatori

Cererea de adopţie se adresează organismului de protecţie socială competent teritorial. Solicitantul trebuie să prezinte documentele corespunzătoare cu informaţii detaliate asupra situaţiei personale, sănătăţii, aptitudinii de educare a unui minor, situaţiei financiare (copii ale actelor de identitate; copii ale certificatelor de naştere/căsătorie/uniune consensuală, cazier judiciar, copii ale ultimelor declaraţii de venit/declaraţii financiare; certificat medical obţinut în vederea adopţiei; chestionarul individual completat), precum şi motivele determinante pentru solicitarea adopţiei.

Organismul public de protecţie socială efectuează o anchetă socială, precum şi evaluarea psihologică a solicitanţilor (prin intermediul a 3 interviuri, dintre care unul obligatoriu la domiciliul persoanei/familiei care doreşte să adopte un copil).

În termen de 6 luni de la data depunerii cererii de adopţie, acest organism ia o decizie asupra cererii. În cazul unei decizii favorabile, persoana/familia care doreşte să adopte este înscrisă pe lista candidaţilor pentru adopţie naţională în vederea încredinţării unui copil eligibil stabilit ca fiind compatibil.  

- Încredinţarea copilului spre îngrijire potenţialei persoane/familii adoptive în vederea adopţiei. În acest context, îngrijirea semnifică şedere temporară împreună cu potenţialul adoptator ca etapă interimară către adopţia permanentă. Decizia de încredinţare aparţine organismului de protecţie socială (încredinţare administrativă) sau tribunalului pentru minori (încredinţare judiciară). 
Codul Civil prevede următoarele situaţii în care se efectuează încredinţarea judiciară: părinţii biologici ai copilului sunt necunoscuţi/decedaţi; părinţii şi-au exprimat anterior consimţământul pentru adopţie; părinţii au abandonat copilul; părinţii reprezintă un pericol major pentru copil; părinţii şi-au neglijat în mod evident copilul pe o perioadă de minimum 3 luni (art.1978.1).

Perioada de pre-adopţie nu poate avea o durată mai mare de 6 luni.

- Încuviinţarea adopţiei.

Hotărârea de adopţie - document legal prin care se modifică statutul legal al părinţilor adoptatori şi al copilului adoptat – se pronunţă de tribunalul pentru familie şi minori, pe baza cererii de adopţie, a documentelor doveditoare privind îndeplinirea condiţiilor prevăzute de lege pentru adopţie, precum şi a raportului de pre-adopţie întocmit de organismul de protecţie socială. 
Consimţăminte obligatorii pentru încuviinţarea adopţiei:

- consimţământul părinţilor biologici, chiar dacă aceştia sunt minori şi/sau nu exercită custodia, cu excepţia cazului în care copilul a fost plasat în încredinţare judiciară sau a făcut subiectul altei măsuri luate în scopul adopţiei;
- consimţământul soţiei/soţului adoptatorului (cu excepţia cazului în care soţii au divorţat);

- consimţământul mamei biologice care poate fi exprimat numai după împlinirea de către copil a vârstei de 6 săptămâni;
- consimţământul copilului de peste 12 ani.
Condiţia consimţământului părinţilor biologici poate fi înlăturată şi înlocuită de consimţământul ascendenţilor/rudelor colaterale până la gradul 3 ale copilului sau de consimţământul tutorelui copilului în următoarele situaţii: părinţii au abandonat copilul; părinţii reprezintă un pericol major pentru copil (inclusiv pericolul care rezultă dintr-o tulburare mentală a părintelui/părinţilor); cel puţin o perioadă de 3 luni, părinţii au dovedit o lipsă evidentă de interes faţă de copil.

Dacă părinţii biologici ai copilului adoptabil sunt decedaţi, consimţământul trebuie exprimat de ascendenţii/rudele colaterale până la gradul 3 ale copilului, dacă acesta se află în îngrijirea lor sau trăieşte cu aceştia.

Consimţământul nu este necesar:

- dacă persoana care trebuie să-şi exprime consimţământul este incapabilă mental sau există dificultăţi majore în audierea acesteia;

- dacă persoanele al căror consimţământ îl înlocuieşte pe cel al părinţilor sunt nepotrivite pentru a îngriji copilul;

- părinţii sunt decăzuţi din drepturile părinteşti.
▪ Efectele legale ale adopţiei

Adopţia deplină. Potrivit art.1973 din Codul Civil, adopţia deplină conferă adoptatului statutul de copil biologic al părinţilor adoptivi. În consecinţă, toate drepturile şi obligaţiile copilului adoptat şi ale părinţilor adoptivi sunt aceleaşi care există într-o familie biologică: drepturi de succesiune; drepturi de pensie; dreptul autorităţii parentale; impedimentele la căsătorie.

Copilul adoptat dobândeşte numele de familie al noilor părinţi, în conformitate cu prevederile dreptului civil.

Legăturile de familie cu fostele rude încetează complet, cu excepţia cazului în care copilul este adoptat de o rudă.

Adopţia restrânsă. Efectele legale ale adopţiei restrânse sunt limitate. Astfel: adoptatul nu este considerat – din punct de vedere legal – ca şi copilul biologic al părinţilor adoptivi; cu excepţiile prevăzute de lege, toate drepturile şi obligaţiile faţă de familia biologică se păstrează; autoritatea parentală este un drept exclusiv al părintelui adoptiv, care are toate drepturile şi obligaţiile parentale. În consecinţă, părinţii adoptivi pot folosi activele copilului, dar numai la valoarea stabilită de tribunal ca pensie alimentară; adoptatul poate dobândi numele de familie al părintelui adoptiv, la cererea acestuia, adăugându-l la numele familiei biologice. 

Nici copilul şi nici părinţii adoptivi nu obţin drepturi succesorale.

▪ Revocarea adopţiei

Potrivit art.1989 din Codul Civil, adopţia deplină este irevocabilă.

Adopţia restrânsă poate fi revocată:
- la cererea părintelui adoptiv sau a copilului adoptat dacă adoptatul a comis o infracţiune/a depus o plângere calomnioasă împotriva părintelui adoptiv/familiei acestuia; 

- la cererea părinţilor biologici, a procurorului, a persoanei care a îngrijit copilul înainte de adopţie, dacă adoptatorul nu şi-a îndeplinit îndatoririle faţă de copil sau dacă adopţia a devenit nepotrivită pentru educaţia sau interesele copilului.

Totuşi, hotărârea de adopţie (deplină sau restrânsă) poate fi anulată în cazurile, limitativ prevăzute de lege (articolele 1990º şi 1991º din Codul Civil), legate de validitatea consimţămintelor necesare:

- dacă adoptatorul sau părinţii biologici nu şi-au exprimat consimţământul obligatoriu;

- dacă, în mod eronat, consimţământul părinţilor a fost înlăturat;

- în cazul în care consimţământul adoptatorului s-a bazat pe o neînţelegere scuzabilă, dar esenţială cu privire la persoana adoptatului;

- dacă adoptatorul sau părinţii biologici au fost constrânşi să consimtă;

- în cazul în care consimţământul obligatoriu al minorului nu a fost cerut.
Cu toate acestea, anularea hotărârii este exclusă în cazul în care afectează în mod considerabil şi negativ interesele copilului adoptat.

Cererea pentru anularea hotărârii de adopţie poate fi făcută numai de: persoana al cărei consimţământ necesar nu a fost cerut; persoana al cărei consimţământ a fost, în mod eronat, cerut; copilul adoptat care nu şi-a exprimat consimţământul obligatoriu, numai după expirarea unui termen de 6 luni de la data împlinirii vârstei majoratului.

▪ Servicii post-adopţie

Nu există dispoziţii specifice în acest sens, iar monitorizarea post-adopţie este ocazională, în funcţie de relaţiile stabilite în familia adoptivă. Nu există un control al autorităţilor publice asupra relaţiilor stabilite (ulterior adopţiei) între părinţii adoptivi şi copilul adoptat.
▪ Accesul la informaţii privind originea copilului adoptat
Pentru prevenirea unor situaţii dificile (precum şantajul) şi pentru facilitarea integrării copilului în familia adoptivă, dezvăluirea informaţiilor privind originea copilului adoptat (prin adopţie deplină) este reglementată de lege.

Astfel, potrivit art.1985 din Codul Civil:

- identitatea părinţilor adoptivi poate fi dezvăluită familiei biologice a copilului, numai cu consimţământul expres al acestora;

- în mod similar, identitatea părinţilor biologici poate fi dezvăluită copilului adoptat numai cu acordul acestora; în absenţa unei declaraţii de dezacord, identitatea părinţilor biologici poate fi dezvăluită.
Este demn de menţionat faptul că legea protejează mai mult identitatea părinţilor adoptivi decât pe cea a părinţilor biologici. Astfel, tăcerea părinţilor adoptivi semnifică faptul că identitatea acestora nu poate fi dezvăluită; tăcerea părinţilor biologici înseamnă că identitatea acestora poate fi dezvăluită.

În anumite circumstanţe, impuse de aceste norme de confidenţialitate, copilul adoptat poate avea acces la informaţiile privind originea sa. Accesul este permis dacă adoptatul are vârsta de peste 18 ani; pentru copilul adoptat a cărui vârstă este sub 18 ani, este necesar consimţământul părinţilor adoptivi.

Legea nu prevede autorităţile publice care au obligaţia de a sprijini persoanele care doresc să obţină informaţii privind originea lor. Totuşi, dacă se formulează o cerere în acest sens, serviciile de adopţie se adresează tribunalului competent să autorizeze consultarea unor documente sau să elibereze anumite certificate.

SPANIA

▪ Bază legală

Codul Civil (art.172-180)

Codul de procedură civilă (art.779-781)

Legea organică nr.1/1996 privind protecţia legală a minorilor

Dispoziţii federale şi regionale care guvernează responsabilităţile şi activităţile entităţilor publice cu competenţe în materia adopţiei

▪ Autorităţi cu competenţe în materia adopţiei

La nivel central: Ministerul Muncii şi Problemelor Sociale; Comunităţile Autonome

La nivel local: serviciile publice locale pentru protecţia minorilor

La nivel judiciar: instanţele judecătoreşti

▪ Tipuri de adopţie: numai adopţie deplină.

▪ Condiţii privind copilul adoptabil

Pot fi adoptaţi copii care nu au împlinit vârsta de 18 ani; în cazuri excepţionale, pot fi adoptate şi persoane adulte.

Adopţia unei persoane adulte este posibilă în cazul în care, la data hotărârii de adopţie, între persoana adoptabilă şi potenţialul adoptator erau stabilite deja relaţii de familie începute înainte ca persoana adoptabilă să fi împlinit 14 ani şi continuate neîntrerupt până când minorul a devenit adult.

Copiii pot deveni eligibili pentru adopţie dacă:

- prezintă semne de abuz fizic, psihic, sexual sau de orice alt gen, iar din această cauză, părinţii biologici au fost decăzuţi din drepturi părinteşti ;

- părinţii biologici/tutorele legal sunt în incapacitatea legală de a-şi exercita responsabilităţile părinteşti;

- părinţii biologici/tutorele legal consimt la renunţarea la drepturile şi responsabilităţile parentale; consimţământul mamei care a născut este valid numai dacă a fost exprimat după minimum 30 de zile de la naştere;

- familia copilului nu este cunoscută.

Copilul eligibil pentru adopţie cu vârsta de peste 12 ani trebuie să îşi exprime consimţământul pentru adopţie, iar cel având vârsta sub 12 ani poate fi audiat de judecător pentru a-şi exprima opinia cu privire la adopţie.

▪ Condiţii privind potenţialii adoptatori 
- Statut civil. Pot adopta persoane singure (necăsătorite, divorţate sau văduve) şi, în comun, cupluri căsătorite sau necăsătorite (hetero- sau homo-sexuale) care trăiesc împreună.

- Vârsta. Ca regulă generală, persoana/membrii cuplului care adoptă trebuie să aibă vârsta de cel puţin 25 de ani; potrivit art.175.1 din Codul Civil, în cazul unui cuplu, este suficient ca numai unul din soţi să fi împlinit vârsta de 25 de ani.

Diferenţa de vârstă dintre adoptat şi adoptatori trebuie să fie de cel puţin 14 ani.

- Aptitudinea de a adopta. Orice persoană care doreşte să adopte un copil trebuie să obţină certificatul de aptitudine care atestă îndeplinirea de către aceasta a condiţiilor psihice, materiale şi financiare necesare adopţiei unui copil.

- Alte cerinţe. În anumite circumstanţe, adopţia nu este posibilă din cauza relaţiilor dintre copilul adoptabil şi potenţialul adoptator. În speţă, legea nu permite adopţia: unui descendent direct (copii, nepoţi); unui descendent direct de gradul 2; unui copil de către tutore până în momentul aprobării condiţiilor de tutelă.

▪ Etapele procedurii de adopţie

- Cererea de adopţie şi evaluarea potenţialilor adoptatori. Cererea de adopţie se adresează serviciului public pentru protecţia minorilor cu competenţă teritorială în raza în care solicitantul îşi are domiciliul. Cererea este însoţită de: copii ale certificatelor de naştere şi de căsătorie; cazier judiciar; certificate medicale; ultima declaraţie de venit, precum şi de un chestionar completat referitor la profilul copilului pe care potenţiala familie adoptivă îl are în vedere.

Evaluarea, realizată de către o echipă multidisciplinară din cadrul Serviciului public pentru protecţia minorilor, se încheie prin elaborarea raportului psiho-social înaintat ulterior comisiei regionale pentru protecţia minorilor. În termen de 12 luni de la depunerea cererii, comisia adoptă o rezoluţie motivată de aprobare sau respingere a cererii de adopţie.

În cazul unei rezoluţii pozitive, persoana/familia declarată eligibilă de către serviciul pentru protecţia minorilor competent teritorial este înscrisă în Registrul potenţialilor adoptatori.

- Selectarea familiei potrivite se face cu respectarea condiţiilor prevăzute de lege. Astfel: diferenţa de vârstă dintre copil şi persoana/familia adoptivă nu trebuie să fie mai mare de 40 de ani; cuplurile căsătorite şi stabile au prioritate faţă de familiile monoparentale; de asemenea, au prioritate persoanele care garantează disponibilitatea imediată de a adopta.

În adoptarea deciziei de selectare a familiei potrivite, autorităţile de adopţie competente iau în considerare o serie de factori: disponibilitatea şi flexibilitatea familiei adoptive faţă de caracteristicile specifice ale unui copil; capacitatea de înţelegere, de către adoptatori, a nevoilor unui copil; zona de reşedinţă a  potenţialilor adoptatori (să nu prezinte risc pentru integrarea şi dezvoltarea copilului; să nu fie apropiată de zona de reşedinţă a familiei biologice). 

Pe baza propunerilor făcute de echipa de selecţie, Comisia regională pentru protecţia minorilor stabileşte familia potrivită pentru un anumit copil. Decizia se anunţă familiei care urmează să adopte, precum şi părinţilor biologici (dacă nu au fost decăzuţi din drepturile părinteşti şi fără a se indica numele familiei adoptive).

Familia adoptivă îşi exprimă acceptul privind copilul propus spre adopţie printr-un document prin care se angajează să-l îngrijească şi să-l educe.
- Plasamentul pre-adopţie. Este o etapă necesară în procedura de adopţie, a cărei durată nu poate fi mai mare de 1 an (Codul Civil, art.173-bis).
- Încuviinţarea adopţiei se face prin hotărâre judecătorească, pe baza cererii depuse de potenţialii adoptatori şi/sau de autorităţile competente, însoţită de raportul psiho-social, certificatul de aptitudine şi documentele care atestă statutul personal, profesional/economic şi medical al adoptatorilor. Procedura de încuviinţare nu se iniţiază de autorităţile de adopţie în cazul în care copilul adoptabil: este orfan de ambii părinţi şi rudă de gradul 3 cu adoptatorul; este copilul biologic al unuia dintre soţi; este persoană majoră/minor emancipat; s-a aflat în plasamentul pre-adopţie o perioadă mai mare  de 1 an.

Pentru încuviinţarea adopţiei trebuie îndeplinite condiţiile legate de consimţămintele necesare: consimţământul adoptatorului/adoptatorilor; consimţământul copilului de peste 12 ani; consimţământul părinţilor biologici sau al soţului/soţiei adoptatorului; consimţământul mamei biologice exprimat după 30 de zile de la naşterea copilului (dat spre adopţie).

Judecătorul poate renunţa la consimţământul obligatoriu prevăzut de lege dacă se constată că persoana al cărei consimţământ este necesar nu poate fi găsită sau dacă părinţii biologici au fost decăzuţi din drepturile părinteşti.

Există o categorie de persoane ale căror consimţăminte nu sunt necesare pentru încuviinţarea adopţiei, dar care au dreptul de a fi audiate de judecător.
Această categorie include: părinţii adoptatului (dacă pentru încuviinţarea adopţiei consimţământul acestora nu este necesar); tutorele adoptatului; adoptatul (dacă are mai puţin de 12 ani şi se consideră că are suficient discernământ); reprezentantul autorităţii publice de protecţie a minorilor (Codul Civil, art.177.3).

▪ Efectele legale ale adopţiei

Prin adopţie, copilul adoptat dobândeşte statutul unui copil biologic al părinţilor adoptivi. Drepturile şi obligaţiile părinteşti ale părinţilor biologici/tutorelui se sting, fiind transferate părinţilor adoptivi.

Legăturile dintre copilul adoptat şi familia biologică subzistă sub aspectul impedimentelor la căsătorie. Astfel, copilul adoptat nu se poate căsători cu sora/fratele biologic.

▪ Revocarea adopţiei

În general, hotărârea de adopţie este irevocabilă. Efectele acesteia sunt legal obligatorii chiar dacă adoptatul şi adoptatorul au hotărât altfel. 

După exprimarea consimţământului pentru adopţie, părinţii biologici nu mai au dreptul de a-şi retrage consimţământul. 

Judecătorul poate invalida o hotărâre de adopţie numai în cazul în care părinţii biologici nu au putut participa la procedura de adopţie
.  
Cererea de anulare a hotărârii de încuviinţare a adopţiei poate fi făcută în termen de 2 ani de la pronunţare şi numai dacă declaraţia de invalidare nu aduce grave prejudicii minorului adoptat. 

▪ Beneficii post-adopţie

Persoanele care adoptă un copil sub 5 ani beneficiază de un concediu de 6-8 săptămâni (în funcţie de vârsta copilului), precum şi de indemnizaţiile şi alocaţiile legale acordate persoanelor (de regulă, mamelor) aflate în concediu de maternitate. 
▪ Servicii post-adopţie

Numai unele Regiuni Autonome oferă servicii post-adopţie, prin intermediul organizaţiilor private autorizate în acest sens, care se află sub supravegherea autorităţilor publice.

▪ Accesul la informaţii privind originea

Potrivit art.39 din Constituţie, o persoană adoptată care a împlinit vârsta majoratului poate obţine informaţii referitoare la originea sa biologică
. În cazul unui minor, este necesar consimţământul părinţilor adoptivi.

III. ASPECTE LEGALE PRIVIND ADOPŢIA NAŢIONALĂ

ÎN ALTE STATE ALE LUMII
S.U.A.

▪ Bază legală

Legislaţia federală - Legislaţie federală majoră privind protecţia copilului, bunăstarea copilului şi adopţia (reprezintă cadrul legal general pentru adopţie în SUA). 

Legislaţia statelor în domeniul adopţiei (cu respectarea cerinţelor legislaţiei federale). 

▪ Tipuri de adopţie

- Adopţia copiilor aflaţi în îngrijire este adopţia copiilor care, anterior adopţiei, s-au aflat sub protecţia serviciilor sociale ca urmare a incapacităţii familiei biologice de a-i îngriji/abandonului, cu condiţia ca reunificarea cu familia biologică să fie contrară intereselor copiilor. Se realizează de agenţiile publice pentru protecţia copiilor (care pot încheia contracte în acest sens cu agenţiile private pentru adopţie).

- Adopţia naţională privată este adopţia copiilor care, anterior adopţiei, nu s-au aflat sub protecţia serviciilor sociale. Se realizează prin intermediul agenţiilor private pentru adopţie sau în mod independent. Agenţiile private de adopţie lucrează atât cu potenţialii părinţi adoptivi, cât şi cu familia biologică a copilului, facilitând relaţiile dintre acestea. Anterior finalizării adopţiei, părinţii biologici renunţă la drepturile părinteşti în favoarea agenţiei pentru adopţie. În cadrul adopţiei independente, potenţialii părinţi adoptivi şi părinţii biologici se identifică reciproc, fără a apela la serviciile unei agenţii (de exemplu, prin intermediul rudelor, a cunoştinţelor comune sau al publicităţii). 

▪ Modalităţi de adopţie

- Adopţie deschisă – adoptatul are acces la dosarul de adopţie.

- Adopţie semideschisă – părinţii biologici pot întâlni părinţii adoptivi fie direct, fie prin intermediul unei agenţii specializate în adopţii.

- Adopţie închisă – după încheierea adopţiei, între părinţii adoptivi şi părinţii biologici nu mai circulă nici un fel de informaţii

▪ Aspecte privind potenţialii adoptatori

- Statut civil. În general, sunt eligibile pentru a adopta persoanele majore singure sau cuplurile căsătorite (care adoptă în comun). În statul Arizona, un cuplu căsătorit are prioritate faţă de o persoană singură în cazul în care toate celelalte criterii de eligibilitate sunt egale.

De asemenea, un părinte vitreg poate adopta copilul biologic al soţului/soţiei. În statul Vermont, o persoană poate adopta copilul partenerului său. De regulă, un părinte poate adopta singur un copil vitreg, dacă celălalt soţ (părintele biologic al copilului) consimte.

În aproximativ 13 state şi în Districtul Columbia, nu sunt specificate condiţii suplimentare. 

În unele state, persoanele căsătorite pot adopta singure dacă sunt legal separate sau dacă soţul/soţia este declarat legal incompetent/incompetentă.

- Vârsta. În 6 state (Kentucky, Louisiana, Montana, New Jersey, Tennessee şi Washington) potenţialii adoptatori trebuie să aibă vârsta de 18 ani; 3 state (Colorado, Delaware şi Oklahoma) au stabilit această vârstă la 21 de ani, iar 2 state (Georgia şi Idaho) la 25 de ani. Câteva state permit minorilor să adopte în anumite circumstanţe, ca de exemplu, cazul în care minorul este soţul unui părinte adoptiv major.

În 6 state (California, Georgia, Nevada, New Jersey, Dakota de Sud şi Utah) diferenţa dintre potenţialii adoptatori şi copilul adoptabil trebuie să fie de cel puţin 10 ani.  
- Domiciliul. În 16 state (Arizona, Delaware, Georgia, Idaho, Illinois, Indiana, Kentucky, Minnesota, Mississippi, New Mexico, Oregon, Rhode Island, Carolina de Sud, Tennessee, Virginia, Wisconsin şi Wyoming) – se prevede condiţia reşedinţei pe teritoriul statului a potenţialilor adoptatori. Perioada de reşedinţă este cuprinsă între 60 de zile şi 1 an. 

Excepţii de la condiţia reşedinţei: în Illinois, un militar poate fi eligibil pentru a adopta dacă a avut reşedinţa pe teritoriul statului pe o perioadă de 90 de zile; în Carolina de Sud condiţia de reşedinţă nu este necesară dacă unul din părinţii adoptivi are statut de militar staţionat pe teritoriul statului; în Tennessee un nonrezident poate adopta – pe cale judecătorească – dacă a avut reşedinţa pe teritoriul statului înainte de a intra în rândul forţelor armate; în Carolina de Sud şi Indiana, un nonrezident poate adopta un copil cu nevoi speciale; în Illinois, Mississippi şi New Mexico, un nonrezident poate adopta un copil prin intermediul unei agenţii.

▪ Aspecte privind copilul adoptabil

Toate statele permit adopţia unui minor. În anumite circumstanţe, unele state permit şi adopţia unei persoane majore. 
- Adopţia minorilor. În 3 state (Colorado, Indiana şi Rhode Island) se prevede că vârsta minorului care urmează a fi adoptat trebuie să fie sub 18 ani. În 5 state (Connecticut, Delaware, Montana, Texas şi Wisconsin) se prevede că minorul trebuie să fie legal liber pentru adopţie. 6 state (Arizona, Colorado, South Carolina, Texas, Wisconsin şi Wyoming) prevăd condiţia prezenţei pe teritoriul statului a copilului care urmează a fi adoptat, la data depunerii cererii de adopţie. În statul Iowa se prevede condiţia şederii copilului în familia potenţialilor adoptatori pe o perioadă de minimum 180 de zile.

- Adopţia unei persoane majore: 25 de stat permit adopţia oricărei persoane, indiferent de vârstă; în Colorado şi Rhode Island legea permite depunerea cererilor de adopţie pentru persoane cu vârsta cuprinsă între 18 şi 21 de ani; în Nevada, legea prevede că adultul ce urmează a fi adoptat trebuie să fie mai tânăr decât părintele adoptiv; în Alabama este permisă adopţia adulţilor numai dacă persoana care urmează a fi adoptată este permanent şi total handicapată sau retardată mental; în Ohio, dacă persoana adultă ce urmează a fi adoptată are un handicap permanent/ este retardată mental sau este un copil vitreg/un copil aflat în îngrijire cu care s-au stabilit relaţii personale familiale de când aceasta era minoră.
În statele Idaho, Illinois  şi Dakota de Sud este prevăzută condiţia ca părinţii adoptivi să se afle într-o relaţie parentală cu adultul ce urmează a fi adoptat, pe o perioadă cuprinsă între 6 luni şi 2 ani. În Virginia este permisă adopţia unui copil vitreg adult ori a unui nepot, dacă persoana adoptată a trăit în familia adoptivă cel puţin 3 luni înainte de împlinirea vârstei majoratului şi este cu cel puţin 15 ani mai mică decât părintele adoptiv.
▪ Plasamentul spre adopţie

În general, orice persoană sau entitate care are drept de decizie asupa plasării copilului spre îngrijire şi custodie poate decide asupra plasamentului spre adopţie. Persoanele includ părinţii biologici ai copilului, tutorele şi reprezentantul legal al copilului; entităţile legale includ ministerele pentru probleme sociale sau agenţiile pentru plasamentul copiilor. Toate statele desemnează în mod expres persoanele sau entităţile care sunt autorizate să facă plasamente spre adopţie.

În 4 state (Delaware, Indiana, Ohio şi Virginia de Vest) toate plasamentele spre adopţie intră în competenţe autorităţilor publice de protecţie socială sau a agenţiilor pentru plasamentul copiilor autorizate de stat.
Plasamente care nu sunt făcute de agenţii. 
Majoritatea statelor permit astfel de plasamente, în cadrul aşa-numitelor adopţii private sau independente. Un tip de adopţie privată permis în majoritatea statelor este plasamentul direct al copilului în familia adoptivă, realizat de către părinţii biologici. Multe state care permit plasamentul direct au adoptat reglementări detaliate pentru a proteja interesele părţilor implicate în procesul de adopţie. În 6 state (Florida, Kentucky, Massachusetts, Minnesota, New Mexico şi Rhode Island) părinţii care doresc să recurgă la plasamentele private trebuie să notifice autorităţilor publice acest lucru sau să obţină aprobarea acestora/a instanţei judecătoreşti. Câteva state au permis folosirea intermediarilor în realizarea plasamentelor private. De regulă, aceşti intermediari sunt avocaţii, ale căror onorarii în aceste cazuri sunt strict reglementate.

▪ Procesul de adopţie  în statul California

- Bază legală: Codul Familiei
- Un copil poate fi adoptat de un adult care este cu cel puţin 10 ani mai mare. O excepţie de la această condiţie o constituie cazul în care părintele adoptiv este părinte vitreg, soră, frate, mătuşă, unchi sau văr primar al copilului; dacă persoana în cauză este căsătorită, adopţia se face în comun cu soţul/soţia.
- Poate fi adoptat: minorul necăsătorit poate fi adoptat de un adult; un adult, inclusiv un părinte vitreg poate adopta un alt adult care este mai tânăr, cu excepţia soţiei potenţialului părinte adoptiv; un minor căsătorit care este legal separat sau a cărui soţie şi-a dat consimţământul pentru adopţie; un adult cu dizabilităţi.

- Plasamentul spre adopţie. Un copil poate fi plasat spre adopţie de: părinţii biologici în cadrul adopţiei independente; agenţia autorizată pentru adopţie sau autoritatea care are custodia copilului.

- Efectele legale ale adopţiei. După rămânerea definitivă a hotărârii de adopţie, persoana adoptată devine, sub toate aspectele, copilul adoptatorului. Aceasta are toate drepturile, privilegiile şi obligaţiile unui copil născut în cadrul unei căsătorii legale.

▪ Procesul de adopţie  în statul Texas
- Bază legală: Codul Familiei

- Condiţii privind potenţialii adoptatori. Orice adult poate adopta un copil.

- Condiţii privind copilul adoptabil. Poate fi adoptat minorul care are reşedinţa pe teritoriul statului dacă: părinţii biologici au fost decăzuţi din drepturile părinteşti; părintele care nu a fost decăzut din drepturile părinteşti este în prezent soţia solicitantului pentru adopţie (în cazul adopţiei de către părintele vitreg).

O persoană adultă cu reşedinţa pe teritoriul statului poate adopta o altă persoană adultă cu consimţământul scris al acesteia.

- Plasamentul spre adopţie poate fi realizat de: părinţii biologici/adoptivi ai copilului; reprezentantul legal al copilului; agenţia autorizată pentru adopţie; autoritatea pentru servicii de protecţie şi reglementare.

- Efectele adopţiei pentru minorul adoptat: prin adopţie, minorul dobândeşte toate drepturile şi obligaţiile aferente copilului biologic al părinţilor adoptivi.

- Efectele adopţiei pentru adultul adoptat. Potrivit art.162.507 din Codul Familiei: adultul adoptat este fiul/fiica părinţilor adoptivi sub toate aspectele; adultul adoptat are dreptul de succesiune faţă de părinţii adoptivi (ca şi copilul biologic al părinţilor adoptivi); adultul adoptat reţine dreptul de succesiune faţă de părinţii biologici (cu toate acestea, un părinte biologic nu moşteneşte de la sau prin adultul adoptat).
▪ Procesul de adopţie  în statul New York

- Condiţii privind potenţialii adoptatori. Pot adopta următoarele persoane: persoanele adulte necăsătorite; cuplurile căsătorite; cuplurile necăsătorite.

De asemenea, poate adopta persoana adultă căsătorită care este legal separată de soţ/soţie sau o persoană adultă căsătorită care trăieşte separat de soţ/soţie de cel puţin 3 ani înainte de începerea procedurii de adopţie. Persoana astfel adoptată nu este considerată copilul/copilul vitreg al soţului care nu adoptă în ce priveşte succesiunea sau alte drepturi şi obligaţii.          

- Condiţii privind copilul/persoana adoptabil/adoptabilă. Orice persoană poate fi adoptată.

- Plasamentul pentru adopţie poate fi realizat de: agenţia autorizată; unul din părinţi; reprezentantul legal; o rudă de gradul 2 a copilului.

- Consimţământul pentru adopţie se exprimă de părinţii biologici, de reprezentantul legal al copilului sau de agenţia care deţine custodia copilului. Copilul cu vârsta de peste 14 ani consimte la adopţie, cu excepţia cazului în care instanţa nu consideră necesar acest lucru.

Nu este necesar consimţământul părinţilor biologici care nu au avut contacte cu copilul o perioadă de minimum 6 luni; care sunt bolnavi mental; care au încredinţat copilul unei agenţii pentru adopţii.

CANADA

Adopţia este reglementată de legislaţia fiecărei provincii.
Aspecte privind adopţia în Provincia Quebec

▪ Cadrul legislativ care guvernează adopţia este reprezentat de Codul Civil, Codul de Procedură Civilă, Legea privind protecţia copiilor
, precum şi un decret referitor la autorizarea organizaţiilor non-profit care au ca obiect de activitate adopţiile.

▪ Autorităţi cu competenţe în materia adopţiei

La nivel central - Ministerul Sănătăţii şi al Serviciilor Sociale.

La nivel local - agenţiile pentru adopţie, publice şi private. Agenţiile private sunt organizaţii non-profit, autorizate de Ministerul Sănătăţii şi Serviciilor Sociale.
▪ Modalităţi de adopţie a copiilor cu domiciliul în Quebec:

a. Adopţia prin consimţământ general - adopţia unui copil cu domiciliul în Quebec, ai cărui părinţi au consimţit la adopţie. Centrele pentru minori răspund pentru adopţie prin consimţământ general. Directorii acestor centre primesc consimţământul pentru adopţie şi selectează familiile adoptive.

b. Adopţia prin consimţământ special - adopţia copilului unuia din soţi sau a unei rude apropiate.
Ordinul de plasament. În cazul acestor două tipuri de adopţie, Direcţia pentru tineri emite un ordin de plasament prin care autoritatea parentală se transferă către persoana/persoanele care urmează să adopte copilul.
Hotărârea de adopţie se pronunţă după ce copilul a trăit împreună cu noua familie o perioadă minimă cuprinsă între 3 şi 6 luni. 
Consimţământul părinţilor. În cadrul acestor două tipuri de adopţie, este necesar consimţământul ambilor părinţi biologici. Dacă unul din aceştia a decedat sau este incapabil să-şi exprime voinţa/a fost decăzut din drepturile părinteşti, este suficient consimţământul celuilalt părinte. Părintele minor poate consimţi la adopţia copilului său. Părinţii îşi pot retrage consimţământul în 30 de zile de la semnarea declaraţiei de consimţământ.

Consimţământul copilului este necesar în cazul în care acesta a împlinit vârsta de 10 ani. În cazul unui copil cu vârsta cuprinsă între 1 şi 13 ani care nu a consimţit la adopţie, judecătorul poate amâna hotărârea privind adopţia sau poate pronunţa hotărârea de adopţie. În cazul unui minor de peste 14 ani care nu a consimţit la adopţie, judecătorul nu poate pronunţa hotărârea de adopţie.

Copilul îşi poate schimba consimţământul în 30 de zile de la data la care a consimţit. Dacă este posibil, copilul este imediat încredinţat părinţilor biologici.

c. Adopţia prin declaraţie de adoptabilitate

Un copil poate fi declarat eligibil pentru adopţie, fără consimţământul părinţilor biologici, dacă:

- are peste 3 luni şi părinţii sunt necunoscuţi;

- părinţii biologici/tutorele nu şi-au asumat responsabilitatea îngrijirii şi educării copilului pe o perioadă de minimum 6 luni;

- părinţii biologici sunt decăzuţi din drepturile părinteşti şi copilul nu are un tutore;

- copilul este orfan şi nu are un tutore.
▪ Condiţii privind potenţialii părinţi adoptatori

Potrivit prevederilor Codului Civil, pot adopta persoanele majore, singure sau în comun. Diferenţa de vârstă dintre potenţialii adoptatori şi copilul adoptabil trebuie să fie de cel puţin 18 ani. Totuşi, pentru promovarea interesului superior al copilului, instanţa poate renunţa la îndeplinirea acestei condiţii.

Potenţialii adoptatori trebuie să facă dovada faptului că pot asigura permanent copilului un mediu corespunzător pentru dezvoltarea sa fizică, intelectuală şi emoţională.

▪ Încuviinţarea adopţiei intră în competenţa tribunalului pentru tineri.
▪ Asistenţă financiară pentru îngrijirea unui copil care urmează a fi adoptat

Cu îndeplinirea anumitor condiţii, familiile care doresc să adopte un copil care le-a fost încredinţat spre îngrijire de cel puţin 12 luni (6 luni în cazul unui copil cu dizabilităţi) beneficiază de sprijin financiar.

Pentru obţinerea sprijinului financiar, familia în cauză, asistată de centrul regional pentru tineri, trebuie să demonstreze că au fost îndeplinite următoarele condiţii:

- copilul are vârsta sub 18 ani;

- copilul are vârsta sub 10 ani şi se află în una din următoarele situaţii: plasamentul în vederea adopţiei la o altă persoană aduce atingere intereselor copilului (întrucât copilul a stabilit relaţii personale de natură parentală cu persoana care l-a îngrijit; copilul este fratele/sora unui copil dat spre îngrijirea acestei persoane sau a fost adoptat de către aceasta); copilul prezintă dificultăţi generate de un handicap sau se confruntă cu dificultăţi de adaptare.

Suma alocată depinde de mai mulţi factori (stipulaţi în Reglementarea privind asistenţa financiară pentru facilitarea adopţiei unui copil
).

FEDERAŢIA RUSĂ

▪ Bază legală

Codul Familiei (Capitolul 19 – Adopţia copiilor, art.124-144)
   
▪ Condiţii privind copilul adoptabil

Pot fi adoptaţi de potenţiali părinţi adoptivi care le pot asigura o dezvoltare fizică, mentală, spirituală şi morală superioară, numai minorii lipsiţi de îngrijire părintească, cu luarea în considerare a interesului superior al acestora.

Pot fi adoptaţi copiii ai căror părinţi: sunt decedaţi, dispăruţi sau necunoscuţi; sunt decăzuţi din drepturile părinteşti; sunt declaraţi incapabili legal; au consimţit în scris la adopţie. Aceştia sunt înscrişi în baza de date a statului privind copiii lipsiţi de îngrijire parentală.

Nu este permisă adoptarea fraţilor/surorilor de persoane diferite, cu excepţia cazului în care acest lucru este impus de interesul superior al copilului.

Adopţia copiilor de cetăţeni străini sau de persoane fără cetăţenie este posibilă numai în cazul în care este evident că nu este posibilă transferarea acestor copii în familii de cetăţeni din Federaţia Rusă, având domiciliul permanent pe teritoriul naţional sau către rude ale copiilor, indiferent de cetăţenie şi domiciliu.

▪ Condiţii privind potenţialii adoptatori
- Statut civil. Pot adopta persoane singure (necăsătorite, divorţate) sau cupluri căsătorite care fac dovada unor venituri stabile şi care prezintă un plan de îngrijire a copilului.

- Vârsta. Legea nu prevede o limită minimă sau maximă pentru vârsta potenţialilor adoptatori - cupluri, stipulând că au dreptul de a adopta un copil persoanele care au împlinit vârsta majoratului. De regulă, vârsta acestora este cuprinsă între 25 şi 55 de ani. Pentru persoanele singure vârsta trebuie să fie de 25 de ani.

Diferenţa de vârstă dintre potenţialii adoptatori şi copilul adoptabil trebuie să fie de minimum 16 ani. Din motive întemeiate, instanţa poate reduce această diferenţă. Condiţia diferenţei de vârstă nu are aplicabilitate în cazul în care unul din soţi adoptă copilul biologic al celuilalt soţ.
Potrivit art.127 din Codul Familiei, persoanele care, din cauze medicale, nu îşi pot exercita atribuţiile parentale nu au dreptul de a adopta.

De asemenea, nu pot adopta: persoanele declarate legal incapabile; persoanele decăzute din drepturile părinteşti; foşti părinţi adoptivi, din a căror vină o adopţie anterioară a fost revocată de instanţă; persoanele fără venituri, fără domiciliu stabil; persoanele condamnate pentru săvârşirea unor infracţiuni.

            
▪ Încuviinţarea adopţiei

Adopţia se încheie prin hotărâre judecătorească, pronunţată pe baza declaraţiei persoanei/persoanelor care doresc să adopte copilul, a verificării respectării legalităţii în procedurile de adopţie, în prezenţa părinţilor adoptivi, a tutorelui/reprezentantului legal şi a procurorului.

Părinţii biologici trebuie să-şi exprime consimţământul pentru adopţia copilului. În cazul în care aceştia nu au împlinit vârsta de 16 ani, este necesar consimţământul tutorelui/reprezentantului legal al acestora.

Nu este necesar consimţământul părinţilor biologici ai copilului în cazul în care aceştia: nu sunt cunoscuţi; sunt declaraţi legal incapabili; sunt decăzuţi din drepturile părinteşti; au părăsit şi nu au îngrijit copilul pe o perioadă mai mare de 6 luni.

Pentru adopţia copiilor aflaţi sub tutelă, este necesar consimţământul scris al tutorelui; pentru adopţia copiilor fără sprijin parental şi care se află în îngrijirea organizaţiilor educaţionale, a instituţiilor medicale sau a organizaţiilor de protecţie socială, este necesar consimţământul scris al conducătorului organizaţiei în cauză.
Pentru promovarea interesului superior al copilului, instanţa poate pronunţa hotărârea de adopţie şi în absenţa acestor consimţăminte. 

Copilul cu vârsta de peste 10 ani trebuie să-şi exprime consimţământul pentru adopţie. 
Legea prevede caracterul secret al adopţiei. Judecătorii care au pronunţat hotărârea de adopţie, persoanele oficiale care au înregistrat civil adopţia, precum şi orice alte persoane care au cunoştinţă de adopţie au obligaţia de a păstra secretul informaţiilor referitoare la adopţie. 

▪ Efectele legale ale adopţiei

Drepturile şi obligaţiile legale ale părinţilor adoptivi şi ale copilului adoptat iau naştere la data intrării în vigoare a hotărârii judecătoreşti privind încuviinţarea adopţiei.

În termen de 3 zile de la data intrării în vigoare a hotărârii judecătoreşti, instanţa are obligaţia de a o notifica organismului de stare civilă, în vederea înregistrării.

Potrivit art.135 din Codul Familiei, părinţii adoptivi pot solicita modificarea, în certificatul de naştere al copilului adoptat, a datei şi locului de naştere ale acestuia. 

▪ Revocarea adopţiei

Revocarea/anularea adopţiei este posibilă pe cale judecătorească, dacă este în interesul copilului.

Adopţia poate fi revocată în cazul în care: părinţii adoptivi nu îşi îndeplinesc obligaţiile parentale faţă de copilul adoptat; abuzează de drepturile parentale; au un comportament crud faţă de copil; sunt dependenţi de alcool/droguri.

Au dreptul de a solicita revocarea părinţii biologici, părinţii adoptivi, copilul adoptat care a împlinit vârsta de 14 ani, tutorele şi procurorul.

După revocarea adopţiei, drepturile şi obligaţiile reciproce ale părinţilor adoptivi şi copilului adoptat încetează de drept, reinstalându-se, dacă interesul copilului cere acest lucru şi dacă este posibil, drepturile şi obligaţiile reciproce ale copilului cu părinţii biologici.

În absenţa părinţilor sau în cazul în care transferul este contrar intereselor copilului, acesta este încredinţat organismului tutelar/tutorelui.

Luând în considerare interesul copilului, instanţa judecătorească îl poate obliga pe tatăl adoptiv să plătească o pensie pentru întreţinerea copilului a cărui adopţie a fost revocată.

Revocarea adopţiei nu poate fi cerută pentru copilul adoptat care a împlinit vârsta majorităţii, cu următoarele excepţii: revocarea este cerută cu acordul reciproc al părinţilor adoptivi şi al copilului adoptat şi dacă părinţii biologici ai acestuia trăiesc şi nu sunt decăzuţi din drepturile părinteşti/nu sunt declaraţi legal incapabili.

CHINA

▪ Bază legală

Legea privind adopţiile

▪ Condiţii privind copilul adoptabil

Pot fi adoptaţi minorii sub vârsta de 14 ani care: sunt orfani; sunt abandonaţi sau au părinţi necunoscuţi; au părinţi cu situaţie materială dificilă şi nu îi pot creşte (Legea privind adopţiile, art.4).

Potrivit art.5 din Legea privind adopţiile, minorii pot fi încredinţaţi spre adopţie de: tutore (copii orfani); instituţiile de protecţie socială; părinţii care nu-şi pot creşte copilul din cauza unor dificultăţi deosebite.

▪ Condiţii privind potenţialii adoptatori

Pot adopta persoane singure şi cuplurile căsătorite.
Potenţialii adoptatori trebuie să îndeplinească simultan următoarele condiţii: să nu aibă copii; să fie capabili să crească şi să educe un copil adoptat; să nu sufere de maladii considerate necorespunzătoare pentru adoptarea unui copil; să aibă vârsta de 30 de ani împliniţi (Legea privind adopţiile, art.6).

O persoană poate adopta un copil al unei rude de sânge colaterale din aceiaşi generaţie şi până la gradul 3 de rudenie, indiferent de restricţiile referitoare la situaţia materială dificilă a părinţilor biologici, la diferenţa de vârstă dintre adoptatori şi adoptat, precum şi la vârsta (sub 14 ani) copilului adoptat. Un cetăţean chinez cu reşedinţa în străinătate poate adopta un copil al unei rude de sânge colaterale din aceiaşi generaţie şi pînă la gradul 3 de rudenie, chiar dacă nu îndeplineşte condiţia legală de a nu avea copii (Legea privind adopţiile, art.7).

Potenţialii adoptatori pot adopta numai un copil, băiat sau fată. 

Orfanii, copiii cu dizabilităţi, copiii abandonaţi sau copiii ai căror părinţi sunt necunoscuţi şi care se află în îngrijirea unei instituţii de protecţie socială pot fi adoptaţi indiferent de restricţia legală ca adoptatorul să nu aibă copii sau de cea referitoare la adopţia unui singur copil (Legea privind adopţiile, art.8).

În cazul în care un bărbat singur adoptă o fetiţă, diferenţa de vârstă între adoptator şi adoptat nu poate fi mai mică de 40 de ani.

Încredinţarea spre adopţie a unui copil se face cu consimţământul ambilor părinţi biologici; în cazul în care unul din părinţi nu este declarat/este necunoscut, este necesar consimţământul celuilalt părinte.

Cuplurile căsătorite pot adopta un copil numai în comun.

Potrivit art.11 din Legea privind adopţiile, adopţia unui copil sau încredinţarea unui copil spre adopţie se face pe bază voluntară. În cazul adopţiei unui minor care a împlinit vârsta de 10 ani, este necesar şi consimţământul acestuia la adopţie.

În cazul în care părinţii unui minor nu au capacitate civilă deplină, tutorele minorului nu poate încredinţa minorul spre adopţie, cu excepţia cazului în care părinţii pot provoca grave atingeri minorului (Legea privind adopţiile, art.12). 

Cu consimţământul tatălui biologic sau al mamei biologice a copilului, unul din soţi poate adopta copilul celuilalt soţ (ca şi fiu vitreg sau fiică vitregă), cuplul nefiind supus restricţiilor privind la dificultăţile materiale ale părinţilor, restricţiilor prevăzute la art.6, restricţiilor referitoare la vârsta copilului adoptat (sub 14 ani) şi condiţiei că poate fi adoptat numai un singur copil.

Art.15 din Legea privind adopţiile conţine dispoziţii referitoare la încheierea adopţiei. Astfel:

- adopţia se înregistrează la oficiul guvernamental/local de stare civilă şi îşi produce efectele de la data înregistrării;

- dacă părţile implicate în adopţie doresc să încheie un acord privind adopţia, acestea pot încheia un astfel de acord;

- dacă părţile sau numai o parte implicată în adopţie doreşte ca adopţia să fie legalizată, se procedează în consecinţă.

▪ Efectele legale ale adopţiei

După încheierea adopţiei, prevederile legale care guvernează relaţiile dintre părinţii biologici şi copilul acestora au aplicabilitate în ce priveşte relaţiile dintre părinţii adoptivi şi copilul adoptat (Legea privind adopţiile, art.23).

De asemenea, încetează toate drepturile şi obligaţiile aferente relaţiilor dintre copilul adoptat şi părinţii biologici. 

Copilul adoptat poate lua numele tatălui/mamei adoptiv(e) şi, cu consimţământul părţilor implicate, îşi poate păstra şi numele anterior.

▪ Anularea adopţiei

Adoptatorul nu poate anula adopţia înainte ca minorul adoptat să atingă vârsta majoratului, cu excepţia cazului în care adoptatorul şi persoana care a încredinţat copilul spre adopţie sunt de acord cu anularea. Dacă minorul în cauză a împlinit vârsta de 10 ani, este necesar şi consimţământul acestuia.

Dacă adoptatorul nu îşi îndeplineşte obligaţiile privind întreţinerea copilului adoptat, îl maltratează, îl abandonează sau îi încalcă drepturile legale, persoana care a încredinţat copilul spre adopţie are dreptul de a cere anularea adopţiei. Dacă adoptatorul şi persoana care a încredinţat copilul spre adopţie nu ajung la un acord privind anularea adopţiei, anularea se decide de instanţa judecătorească (Legea privind adopţiile, art.26).

Dacă relaţia dintre părinţii adoptivi şi copilul adoptat se deteriorează în aşa măsură încât traiul împreună al acestora devine imposibil, adopţia poate fi anulată cu acordul ambelor părţi. În absenţa unui acord, anularea se decide de instanţa judecătorească (Legea privind adopţiile, art.28).
În cazul în care părţile au căzut de acord să anuleze adopţia, aceştia înregistrează anularea acesteia la oficiul de stare civilă (Legea privind adopţiile, art.28).

După anularea adopţiei, drepturile şi obligaţiile copilului adoptat, ale părinţilor adoptivi şi ale rudelor apropiate ale acestora încetează, reinstaurându-se automat drepturile şi obligaţiile dintre copil şi părinţii săi biologici şi rudele apropiate acestora. După anularea adopţiei, copilul adult adoptiv care a fost crescut de părinţii adoptivi are obligaţia de a asigura o sumă de bani părinţilor adoptivi care şi-au pierdut capacitatea de a munci şi care nu au surse de venit. Dacă anularea adopţiei are drept cauză maltratarea sau părăsirea părinţilor adoptivi de către copilul adoptat adult, părinţii adoptivi pot solicita acestuia o compensaţie pentru cheltuielile legate de creştere şi educaţie (Legea privind adopţiile, art.29).

SIRIA

▪ Instituţia adopţiei nu este reglementată de dreptul islamic. 

▪ Relaţia dintre un copil orfan/fără părinţi şi tutorele acestuia se stabileşte conform normelor care reglementează instituţia “kafalah”
 (angajamentul unei persoane de a proteja, educa şi întreţine un copil abandonat). 
În principal, este vorba despre relaţia dintre persoana care îngrijeşte un copil orfan şi copilul aflat în îngrijire, în virtutea căreia: copilul îşi menţine numele de familie; copilul este moştenitorul părinţilor biologici; membrii familiei adoptive nu sunt consideraţi rude de sânge şi, ca atare, nu intră sub incidenţa dispoziţiilor legale privind căsătoria, putând fi astfel parteneri de căsătorie pentru copilul aflat sub îngrijire; toate bunurile copilului care provin din proprietatea familiei biologice sunt numai gestionate de părinţii care îl îngrijesc. “Kafalah” nu dă dreptul la filiaţie şi nici la succesiune.
Persoanele care îşi asumă acest angajament (în principal, rudele copilului) trebuie să fie musulmane, majore, apte din punct de vedere moral, medical, social şi financiar pentru a asigura “kafalah” şi să dispună de suficiente bunuri materiale şi bani pentru a asigura îngrijirea şi educaţia copilului. 
Regulile islamice definesc cu claritate faptul că familia “adoptivă” nu înlocuieşte familia biologică, accentuând, de asemenea, importanţa familiei cu rol de tutore al copilului unei alte persoane.  In lumea islamică, familia extinsă este vastă şi foarte puternică, cazurile de copii orfani fără nici o rudă care să-i poată îngriji fiind foarte rare.   
     
“Kafalah” este un concept juridic recunoscut de Convenţia privind drepturile copilului, adoptată de Adunarea Generală a Organizaţiei Naţiunilor Unite la 29 noiembrie 1989, ca măsură de protecţie a copilului care înlocuieşte adopţia.

“Art.20

1. Copilul care, temporar ori permanent, este lipsit de mediul său familial sau care, pentru protejarea intereselor sale, nu poate fi lăsat în acest mediu, are dreptul la protecţie şi asistenţă speciale din partea statului.

2. Statele părţi, în conformitate cu legislaţia naţională, trebuie să asigure acestui copil protecţie alternativă. 
3. Această protecţie poate include, mai ales, plasamentul familial, „kafalah“ din dreptul islamic, adopţia sau, în caz de necesitate, plasarea în instituţii corespunzătoare de îngrijire a copiilor. În alegerea uneia dintre aceste soluţii este necesar să se ţină seama în mod corespunzător de necesitatea unei anumite continuităţi în educarea copilului, precum şi de originea sa etnică, religioasă, culturală şi lingvistică.”

BRAZILIA

▪ Bază legală

Codul Civil

Legea nr.12.010 din 3 august 2009 de modificare a Legii privind statutul copiilor şi adolescenţilor
▪ Condiţii privind copii adoptabili

Pot fi adoptaţi copiii – băieţi şi fete – care au împlinit vârsta de 5 ani şi care sunt înscrişi în Registrul copiilor adoptabili. Condiţia de vârstă nu se aplică în cazul adopţiei unui grup format din fraţi/surori şi în cazul copiilor cu dizabilităţi.
Copilul care a împlinit vârsta de 12 ani trebuie să consimtă la adopţie.

▪ Condiţii privind potenţialii adoptatori

- Statut civil. Pot adopta persoane singure şi cupluri căsătorite/parteneri necăsătoriţi hetero- şi homosexuale(i)/homosexuali înregistrate în Registrul potenţialilor adoptatori.

- Vârsta. Potenţialii părinţi adoptivi trebuie să aibă vârsta cuprinsă între 22 şi 55 de ani. Diferenţa dintre potenţialii părinţi adoptatori şi copilul adoptabil trebuie să fie de minimum 16 ani.

- Selectarea potenţialilor adoptatori (stabilirea aptitudinii de a adopta) se realizează de o echipă judiciară interprofesională (formată din psiholoci, lucrători sociali etc.). 

▪ Încuviinţarea adopţiei

Se realizează de tribunalul pentru copii şi tineri, prin hotărâre judecătorească.

▪ Efectele legale ale adopţiei
Copilul adoptat dobândeşte drepturile şi obligaţiile aferente unui copil biologic.

▪ Revocarea adopţiei poate fi cerută de părinţii biologici sau de reprezentantul legal al minorului, până la data publicării hotărârii de adopţie.
▪ Accesul la informaţii privind originea

Copilul adoptat care a împlinit vârsta de 18 ani are acces nerestricţionat la informaţiile privind originea biologică, precum şi la dosarele privind adopţia.

NIGERIA
▪ Legislaţia privind adopţia este foarte complexă şi variază de la stat la stat. 

Aspecte privind adopţia reglementate de Legea privind adopţia din statul Lagos

▪ Condiţii privind copiii adoptabili

Pot fi adoptaţi copiii abandonaţi/cu părinţi necunoscuţi/cu rude necunoscute, a căror vârstă este sub 17 ani. Orice copil care a împlinit vârsta de 1 an poate fi încredinţat spre adopţie, de către părinţii biologici.

▪ Condiţii privind potenţialii adoptatori

- Statut civil. Pot adopta persoane singure – cu respectarea condiţiei de a adopta un copil de acelaşi sex 
– şi cupluri căsătorite.

În cazul în care unul sau ambii părinţi ai copilului sunt decedaţi, bunicii copilului au prioritate la acordarea custodiei copilului (înaintea celorlalte rude).

- Vârsta. Soţii trebuie să aibă vârsta de peste 25 de ani (cel puţin unul dintre aceştia), iar diferenţa de vârstă dintre potenţialul/potenţialii adoptator/adoptatori şi copilul adoptabil trebuie să fie de 21 de ani.

▪ Etape ale procedurii de adopţie

- Depunerea cererii de adopţie şi întocmirea dosarului pentru adopţie (care include anchetele socială şi psihologică, copii ale certificatelor de naştere, de căsătorie, certificatele medicale etc.).

- Copilul care urmează a fi adoptat trebuie să fie plasat în custodia temporară a potenţialilor adoptatori, cu 3 luni înainte de pronunţarea hotărârii judecătoreşti de adopţie.

- În cazul în care adopţia este cerută numai de unul din soţi, este necesar consimţământul celuilalt soţ. De asemenea, sunt necesare consimţămintele persoanelor care, în baza unei hotărâri judecătoreşti sau a cutumei, au drepturi şi obligaţii faţă de minor. Cerinţa exprimării acestor consimţăminte este la latitudinea tribunalului pentru minori.

- Încuviinţarea adopţiei se face prin hotărârea judecătorească pronunţată de instanţa tribunalului pentru minori. 
Hotărârea de adopţie poate fi anulată în condiţiile prevăzute de lege.

▪ Efectele legale ale adopţiei

Prin adopţie, părinţiii adoptivi dobândesc toate drepturile, obligaţiile şi responsabilităţile părinţilor biologici (inclusiv cele prevăzute de dreptul cutumiar).

� Potrivit legii, femeia care a născut un copil are posibilitatea de a nu–l recunoaşte, solicitând autorităţilor spitaliceşti să-i păstreze anonimatul. În acest caz, se întocmeşte numai un dosar medical cu informaţii medicale referitoare la mamă şi copil. La acest dosar poate avea acces numai medicul care tratează ulterior copilul, cu autorizarea reprezentantului legal al copilului.

� Totuşi, declaraţia de invalidare poate fi problematică dacă în momentul pronunţării hotărârii de încuviinţare a adopţiei, copilul adoptat era de multă vreme în custodia părinţilor adoptivi.


� “Art.39


(…)


2. De asemenea, autorităţile publice asigură protecţia deplină a copiilor, care sunt egali în faţa legii, indiferent de origine, de mame şi de statutul marital al acestora. Prin lege se reglementează posibilitatea investigării paternităţii.


(…)”.


Constitution of Spain


http://www.congreso.es/portal/page/portal/Congreso/Congreso/Hist_Normas/Norm/const_espa_texto_ingles_0.pdf


� Child Welfare Information Gateway (2012), Who May Adopt, Be Adopted, or Place a Child for Adoption? Washington, DC: U.S. Department of Health and Human Services, Children’s Bureau


https://www.childwelfare.gov/systemwide/laws_policies/statutes/parties.pdf


� Adoption in Quebec


http://www4.gouv.qc.ca/EN/Portail/Citoyens/Evenements/DevenirParent/Pages/adoption-quebec-reguliere-banquemixte.aspx


� Youth Protecting Act


http://www2.publicationsduquebec.gouv.qc.ca/dynamicSearch/telecharge.php?type=2&file=/P_34_1/P34_1_A.html


� Regulation respecting financial assistance to facilitate the adoption of a child


http://www2.publicationsduquebec.gouv.qc.ca/dynamicSearch/telecharge.php?type=3&file=/P_34_1/P34_1R4_A.HTM


� Family Code of the Russian Federation


http://legal-textbooks.com/law-civil/the-family-code-the-russian-federation-with.html


� Adoption Law of the People’s Republic of China


http://www.china.org.cn/china/LegislationsForm2001-2010/2011-02/12/content_21908201.htm


� Adopting a Child in Islam - Islamic legal rulings about foster parenting and adoption


http://islam.about.com/cs/parenting/a/adoption.htm


� Denumirea provine din cuvântul “a hrăni”.

� Condiţia nu se aplică în circumstanţe excepţionale care pot include situaţii de legături biologice şi de filiaţie (de exemplu, un frate poate adopta copilul unei surori).

